Хитойда катта можарога сабаб бўлган киберхавфсизлик тўғрисидаги қонун кучга кирди\n08:38 / 01.06.2017\nХитойнинг киберхавфсизлик тўғрисидаги янги қонуни пайшанба куни кучга кирди. У бу соҳадаги кўплаб муаммоли масалаларни қамраб олади, шунингдек, қонунбузарлар учун йирик жарималарни назарда тутган.\nҚонун 79 моддадан иборат бўлиб, улар олтита бўлим ва битта қўшимча иловага ажратилган. Ҳужжат Бутунхитой халқ вакиллари йиғилиши Доимий қўмитаси сессиясида маъқуллангандан сўнг, кенг оммага танишиш учун эълон қилинганди.\nҲужжатга кўра, Хитой ҳукумати хавфсиз, очиқ, қонунийлаштирилган кибермакон учун ҳаракат қилади, у биринчи навбатда, тинч бўлиши керак. Алоҳида таъкидланишича, кибермаконнинг хавфсизлиги ва суверенитетини худди давлатнинг жисмоний чегаралари каби қатъий ҳимоя қилиш даркор.\nХитой мамлакатнинг асосий ахборот инфратузилмаси хавфсизлигини тўлиқ таъминлаш ва кибертерроризм, фирибгарлик ҳамда интернетдаги бошқа жиноятлар билан фаол курашиш ниятида.\n"Давлат кибермакондаги хавфсизликка таҳдидлар ҳақида огоҳлантиради, керакли чораларни кўради ва кузатиб боради, шунингдек, у Хитой ва ташқаридан келувчи таҳдидларни йўқ қилади", - дейилади қонун матнида.\nҚонунда кўрсатилишича, ҳукумат идоралари аҳолига киберхавфсизлик соҳасида ихтисослаштиришган таълим беришни ҳам ташкиллаштиради.\nЯнги қоидалар тармоқ операторлари фаолиятига айниқса тегишли. Улар, 21-моддага кўра, хавфсизликни бошқаришнинг кўп даражали тизимини ишлаб чиқишлари лозим, шунингдек, тармоқ ҳужумлари ва компьютер вирусларидан зарар кўрмаслик бўйича техник чора-тадбирларни кўришлари даркор.\nБундан ташқари, провайдерлар ўз дастурларига зарарли маҳсулотларни жойлаштириш ҳуқуқига эга эмас, агарда бу ҳолат рўй берса, тегишли идораларга дарҳол хабар бериш сўралган. Агарда тармоқ маҳсулоти шахсий маълумотларни йиғса, оператор бу ҳақда фойдаланувчини хабардор этиши ва унинг розилиги олиши керак.\nТармоқ операторлари интернетга уланиш бўйича хизматни кўрсатиш чоғида фойдаланувчиларнинг ҳақиқий маълумотларини олишлари даркор ва фойдаланувчи ҳақиқий маълумотни бермаса, провайдер билан шартнома имзолаши мумкин эмас. Шу тариқа, фойдаланувчиларнинг анонимлигига барҳам берилади.\nШунингдек, янги қонунга кўра, тармоқ операторлари исталган шахсий маълумотни йиғиш ва фойдаланишда амалдаги қонунчиликка риоя этишлари лозим. Провайдерлар учинчи шахсларга фойдаланувчининг розилигисиз шахсий маълумотини бериши, ўзгартириши ёки йўқ қилиши мумкин эмас.\nЮқорида кўрсатилган бандларни бузганлик учун 1,5 мингдан 150 минг долларгача миқдорда жарима назарда тутилган. Бунда кибержиноятнинг даражасига қаралади, шу билан бирга, ноқонуний йўл билан топилган барча даромад давлат томонидан олиб қўйилади.\n75-моддага кўра, ҳукумат хорижий ташкилотлар, муассасалар ва жисмоний шахсларни ҳужумни ташкиллаштириш ва амалга ошириш, бузиб кириш, Хитой давлат ахборот тузилмасига зарар етказишда гумон қилса, уларнинг мол-мулки музлатилади ва бошқа керакли санкциялар киритилади.\nУшбу ҳужжат эълон қилингач, ғарб ОАВда бир қатор хавотирли хабарлар пайдо бўлди. Хусусан, Кремний водийсидаги технокомпаниялар бу қонун Хитойнинг ички IT-секторини ҳимоя қилишга йўналтирилгани борасида ўз фикрларини билдирди. Уларнинг сўзларига кўра, янги қоидалар хитойлик харидорларни хорижий маҳсулотни сотиб олишдан қайтариши мумкин.\nХХР кибермакон бўйича бошқармасининг маълум қилишича эса, қонун хорижий компанияларни Хитой бозорига киришини ёки ахборот оқимини камайтиришни мақсад қилмаган. Унинг баёнотига кўра, "Хитой ўз кибермакони суверенитетини халқаро тажриба асосида тартибга солиш учун қонун ва қоидалар қабул қилишга тўла ҳуқуқли".\nЯнги қонунга кўра, миллий хавфсизлик билан боғлиқ бўлган барча интернет-маҳсулотлар ва сервислар хавфсизлик текширувидан ўтказилади. У маҳсулот ёки сервис хавфсиз ва керакли тарзда бошқарилаётганини тасдиқлаши лозим.\nЯнги қонун илк кунларданоқ “қарама-қарши”, дея аталди, сабаби у бир томондан шахсий маълумотларни хакерлик ҳужумларидан ҳимоя қилишга ҳақиқатдан ҳам йўналтирилган бўлса, бошқа томондан янги чоралар Хитой ҳукуматига ахборот олиш, уни тарқатиш ва назорат қилишга кўпроқ шароит яратиб беради.\nAmnesty International ҳуқуқ ҳимояси ташкилоти баёнот билан чиқиб, "Хитой ҳукумати киберхавфсизлик тўғрисидаги янги қонунни дарҳол бекор қилиши лозимлиги, у ҳукуматга фикрни билдириш эркинлиги ва шахсий ҳаёт дахлсизлиги ҳуқуқига чеклов киритиш бўйича карт-бланш беришини" маълум қилди.


ЎзА - Хитой компанияси Ўзбекистонда электромобиль ишлаб чиқаришни йўлга қўймоқчи\n09.06.2018 12:53 Чоп этиш версияси\nХитой компанияси Ўзбекистонда электромобиль ишлаб чиқаришни йўлга қўймоқчи\nИнновацион ривожланиш вазирлигида Changan Automobile Group компанияси вакиллари иштирокида учрашув бўлиб ўтди. Вазирлик матбуот хизматининг маълумотларига қараганда, муҳокамалар жараёнида ҳамкорлик алоқаларини кенгайтириш ва Ўзбекистон ҳудудида электр қуввати билан ишлайдиган автомобиллар ишлаб чиқариш имкониятлари кўриб чиқилган.\nChangan компанияси вакиллари Фарғона водийсида жойлашиши мумкин бўлган электромобиллар йиғиш цехини қуриш ниятида эканликларини маълум қилишди. Ўз навбатида, Инновация вазири ўринбосари Отабек Назиров мазкур лойиҳани амалга оширилишини жадаллаштириш учун бор имкониятларни ишга солишга, Ўзбекистоннинг тегишли ташкилотлари ва давлат органлари билан мулоқотга амалий ёрдам бериб, қўллаб-қувватлашга тайёр эканини билдирди. Томонлар тез кунларда ҳамкорлик тўғрисидаги меморандумни имзолашга келишиб олишди.\nЛойиҳа муваффақиятли йўлга қўйилса, биринчи босқичда 15-20 млн. АҚШ доллари миқдорида инвестиция киритилади ва 150 тагача янги иш ўринлари ташкил этилади. Натижада бир йилда мингта йирик узелли электромобиллар йиғиш мумкин бўлади. Иккинчи босқичда эса республикадаги мавжуд корхоналарнинг қувватини жалб этган ҳолда ишлаб чиқариш маҳаллийлаштирилади. Бу эса тўғридан-тўғри ва қўшимча иш ўринлари сонининг ошишига хизмат қилади.\nТаъкидлаш жоизки, Changan Automobile Group Co Ltd энг кўп автомобил ишлаб чиқарувчи Хитой автомобиль компанияларининг кучли тўртлигига киради. Автокомпаниянинг Ford Motor, Suzuki Motor, Mazda Motor ва PSA Peugeot Citroen каби йирик концернлар билан қўшма корхоналари мавжуд. Changanнинг бош идораси Чунцин шаҳрида жойлашган.\nЎзбекистонда мазкур компания гибрид двигателли ва бутунлай электр кучида ишлайдиган замонавий автомобиллар ишлаб чиқаришга эътибор қаратмоқда. 2025 йилга келиб барча турдаги (кичик метражли автомобиллардан тортиб купе кузовли олий тоифадаги автомобилларагача) фақат электр қуввати билан ишлайдиган 21 моделдаги янги электрмобиллар ва 12 та гибрид моделлар ишлаб чиқарилиши режалаштирилмоқда.


09 март 2021, Тошкент вақти: 04:25\nБу ҳақда Қирғизистон Бош вазири Жўўмарт Ўтурбаев Бишкекдаги телеканаллардан бирида қилган чиқишида билдирди. Унга кўра, бир ойдан бери расмий Тошкент билан Ўшга газ таъминотини қайта тиклаш масаласида олиб борилаётган музокаралар ҳеч қандай натижа бермаётир.\nҚирғизистон Бош вазири Бишкекдаги НТС телеканалига берган интервьюсида газ таъминоти масаласида Ўзбекистон Бош вазирига расман мурожаат қилгани, лекин бу борада жавоб олмаганини билдирди. Шунингдек, Жўўмарт Ўтўрбаев “Газпром” ширкатининг расмий Тошкент билан олиб бораётган музокаралари ҳам натижасиз якунланаётганини билдирди.\n-Биз шу кунгача Ўзбекистондан бирорта тушунтириш олганимиз йўқ. Мен ўзим Ўзбекистон ҳукумат раҳбарига газ таъминотини қайта тиклашни илтимос қилиб мурожаат қилдим. Жавоб бўлмади. Хатто, шундай қудратли “Газпром” ҳам бу масалага ечим топа олмаяпти. Биз “Газпром” орқали таъсир қилиб ҳам Ўзбекистондан жавоб ололмаяпмиз, -деди Жўўмарт Ўтўрбаев.\n10 апрель куни “Қирғизгаз”ни Россияга сотилиши юзасидан шартнома имзоланганидан тўрт кун ўтиб, яъни 14 апрель куни Қирғизистоннинг энг йирик шаҳарларидан бири бўлган Ўш аҳолиси газсиз қолган эди. Расмийларнинг айтишича, Ўзбекистон билан тузилган шартномада “агар “Қирғизгаз”нинг эгаси ўзгарса, у ҳолда газ таъминоти тўхтатилади”, деб қайд этилгани бунга сабаб бўлган.\nҚирғизистон парламенти депутатлари “Қирғизгаз”ни “Газпром”га сотиш жараёнида Ўзбекистон омилини ҳисобга олмаган қирғиз ҳукуматини кескин танқид қилишда давом этмоқда.\n-Биз “Қирғизгаз”ни сотиш бўйича шартномани тасдиқлаётганимизда, ҳукумат “газ таъминотида ҳеч қандай узилишлар бўлмайди”, деб ишонтирган эди. Бироқ ҳаёт бошқа нарсани кўрсатиб турибди. Демак, бу шартномани парламентга тақдим этган ҳукумат аъзоларини жавобгарликка тортиш шарт, -деди парламентнинг энергетика қўмитаси раиси Кўжўбек Риспаев.\nРоссиянинг “Газпром” ширкати Ўзбекистонда бир қатор газ конларини ўзлаштириб келади. “Газпром” мана шу конлардан қазиб олинган газни “Ўзбектрансгаз” орқали Қирғизистонга сотишни режалаган. Бироқ бу масала Ўзбекистон томони билан ўз вақтида келишиб олинмагани туфайли Ўшга газ берилиши яна бир неча ойларга чўзилиб кетиши мумкинлиги айтилмоқда.


Coca-Cola’ни севиб ичадиганлар албатта буни кўриши керак!\n15:33 / 07.03.2017\nFacebook ижтимоий тармоғининг LADbible гуруҳида Coca-Cola ичимлигининг икки тури билан ўтказилган ажойиб тажриба видеоси оммалашиб бормоқда. Унга шу вақтгача 275 мингдан ортиқ фойдаланувчи “Like” тугмачасини босган.\nВидеода газ баллончаларида қиздирилаётган иккита товага Coca-Cola ва Coca-Cola Zero ичимликлари қуйилади. Сўнгра улар таркибидаги суви тўлиқ буғлангунча қайнатилади.\nЯкунда товалардан бирида, аниқроғи Coca-Cola қуйилган идишда тагида кўп миқдорда шакар қиёми қолади.\nШу ўринда, шакарнинг инсон организмига зарари хусусида олиб борилган айрим тадқиқот натижаларини ҳавола қиламиз, хулоса қилиш эса ўзингиздан.\nШакарни танада ортиқча ёғларнинг тўпланишига, қариш жараёнининг тезлашувига олиб келади. Танани B витаминларидан маҳрум этади, юракка салбий таъсир кўрсатади, инсон организмидаги кальцийни емиради. Шакарнинг энг хавфли томони тананинг табиий иммунитетини 17 мартага заифлаштиради.\nПамела Спратлен хоним «Coca-Cola Ichimligi Uzbekistan, Ldt.» МЧЖнинг Наманган филиалига ташриф буюрди\n11:38 / 19.03.2018


2021 йилда Ўзбекистон ЯИМ ўсиши 4,8 фоизни ташкил қилади — Жаҳон банки – Газета.uz\n9 июн 2021, 12:02 Иқтисодиёт\n2021 ва 2022 йилларда Ўзбекистон иқтисодиётининг ўсиши 4,8% ва 5,5% га этади. Бу ҳақда Жаҳон банкининг «Жаҳон иқтисодий истиқболлари» ҳисоботининг июнь сонида айтилган.\nУмуман олганда, Марказий Осиёда иқтисодий ўсиш 2021 йилда 3,7 фоизга ва 2022 йилда 4,3 фоизгача тикланиши кутилмоқда. Бунга, таҳлилчиларнинг фикрига кўра, хомашё нархларининг бироз кўтарилиши, йирик нефть ишлаб чиқарувчи мамлакатларда ишлаб чиқариш ҳажмидаги чекловларнинг юмшатилиши ва тўғридан-тўғри хорижий инвестицияларнинг кўпайиши ёрдам беради.\nЖаҳон банкининг тахминларига кўра, 2021 йилда глобал иқтисодий ўсиш 5,6% ни ташкил этади — бу 80 йил ичида турғунлик давридан тикланишнинг энг тез суръати ҳисобланиб, бу асосан бир нечта йирик мамлакатларда иқтисодий фаолликнинг жадал тикланиши билан боғлиқ. Бироқ, кўплаб шаклланаётган бозор ва ривожланаётган мамлакатлар COVID-19 пандемияси ва унинг оқибатлари билан курашишда давом этмоқда, дейилади хабарда.\nБундан ташқари, пандемия камбағалликни камайтиришдаги ютуқларни йўққа чиқарди ва вакциналар етишмовчилиги бўлган паст даромадли мамлакатларда беқарорликнинг кучайишига ва бошқа узоқ муддатли муаммоларнинг янада чуқурлашишига олиб келди, дея қайд этади таҳлилчилар.\nМутахассисларнинг таъкидлашича, кўплаб шаклланаётган бозор ва ривожланаётган мамлакатларда жон бошига даромад даражаси пандемия бошланишидан олдин эришилган даражадан паст бўлиб қолади. Ушбу даромаднинг пасайиши соғлиқни сақлаш, таълим ва турмуш даражасидаги йўқотишларни кучайтириши кутилмоқда, дейилади ҳисоботда.\nИқтисодий тараққиёт ва камбағалликни қисқартириш вазири Жамшид Қўчқоров президент Шавкат Мирзиёев 2021 йилда ялпи ички маҳсулот ўсишини 6 фоиз даражасига етказиш вазифасини қўйганини таъкидлаган эди.


Самарқандда ёғоч қошиқлар музейи очилди\n13:19 / 26.05.2015\nСамарқандлик ёзувчи ва публицист Нусрат Раҳматнинг ёғоч қошиқлар музейи очилди. Музей унинг Кўтарма қишлоғидаги уйида жойлашган. Маълум қилинишича, у ерда ёзувчи томонидан ярим аср мобайнида тўпланган турли халқларга мансуб 200 дона ёғоч қошиқ тўпланган.\nТаъкидланишича, Нусрат Раҳмат ёғоч қошиқлар тўплашни ўзига хос хоббига айлантирган. Шу боис, қаерда бўлмасин, турли шаклдаги ёғоч қошиқларни тўплаб борган. Музей тўпламидан ўрин олган қошиқлардан бири унга Чингиз Айтматов томонидан совға қилинган.


Покистонда ҳукуматдан норозиларнинг намойишлари кучайиб бормоқда\n13:26 / 27.11.2017\nПокистон Ислом республикасида ҳукумат истеъфосини талаб қилувчиларнинг оммавий намойишлари кучайиб бормоқда. Шу кунларда хавфсизлик кучлари Исломободдаги палаткали лагерни тарқатиб юборишга уриниб кўрди. Бу радикалларнинг ҳуқуқ-тартибот идоралари вакиллари билан тўқнашувига олиб келди. 6 киши ҳалок бўлди, 250 дан ортиқ жароҳатланди.\nПолициянинг кескин ҳатти-ҳаракатларига жавобан мамлакат бўйлаб норозилик кайфияти кучайди. Сиёсатчилар армиянинг аралашувига чақираётган бўлса ҳам, улар шошилаётгани йўқ. 25 ноябрдан эътиборан мамлакатда ижтимоий тармоқлар ва хусусий янгиликлар телеканаллари фаолият юритмаяпти.\nПолициячилар Исломободни Равалпинди билан боғлайдиган автомагистралдаги чорраҳани намойишчилардан тозалашга уринишлари қонли тўқнашувларга айланиб кетди. Намойиш ташкилотчиси ҳалок бўлганлар сони 17 кишини ташкил этаётганини таъкидламоқда.\nНамойишларни тарқатишга уринишлар уларнинг кучайишига сабаб бўлмоқда. Исломобод, Панжоб вилояти шаҳарлари, хусусан Лаҳор ва 18 млн аҳоли истиқомат қилувчи Карачи шаҳридаги намойишчилар машина шиналари, автомобиллар ва мотоциклларни ёқиб юбормоқда.\nМамлакат парламентидаги иккинчи йирик мухолифат партияси «Таҳрики-Инсоф» тартибни тиклай олмагани учун ичкиишлар вазирининг истеъфосини талаб қилди.\nВазирлик, ўз навбатида, тартибни тиклаш учун қуролли кучлардан фойдаланишга рухсат берувчи буйруқни имзолади.\nНамойишлар ички сиёсий инқироз туфайли келиб чиқмоқда. 2017 йил июлида Покистон Олий суди бош вазир Наваз Шарифни истеъфога чиқарган эди. У коррупцияда айбланмоқда. Навбатдаги сайловлар 2018 йили бўлиб ўтади.\nПокистон адлия вазири Зоҳид Ҳамид мамлакат парламент қонунчилигига ўзгартириш таклифини билдирганидан сўнг бошланган намойишлар таъсирида ўз лавозимидан истеъфо берди. Намойишчилар парламент қасамёди матнига киритилиши таклиф этилган ўзгартиришларни динсизлик деб баҳолашди. Зоҳид Ҳамид ўз аризасини бош вазир Шаҳид Ҳоқон Аббосийга топширган, деб хабар қилмоқда Покистон давлат телевидениеси.


Тошкент молия институти (кейинги ўринларда «ТМИ» деб аталади). ТМИ 1991 йил 13 майда Ўзбекистон Республикаси Президентининг ПФ-207-сонли Фармонига мувофиқ Тошкент халқ хўжалиги институтининг Молия-кредит ва Ҳисоб-иқтисод факультетлари негизида ташкил этилган. Бугунги кунда институт фаолияти докторантура, базавий докторантура, магистратура мутахассисликлари ва бакалаврлар таълим йўналишлари бўйича кадрлар тайёрлашга қаратилган. ТМИ 2008 йилда Европа миллий қўмитаси томонидан “Еurореаn quality” (Европа сифат белгиси) белгиси билан тақдирланган. Шунингдек, ушбу йилда дунёнинг 1000 та энг яхши бизнес мактаблари қаторига киритилган.\nТошкент молия институти 2008 йилда Европа бизнес ассамблеясининг номинатсиясининг "Европа сифати" халқаро мукофоти эга бўлди. Худди шу йили Тошкент молия институти EDUNIVERSAL Халқаро илмий комиссияси томонидан дунёдаги 1000 та энг яхши бизнес мактабларидан бири сифатида танланди.


МУКАММАЛ ДАСТУРЛАШ. 1-китоб: HTML ва CSS – Dasturchi.Uz\n25/01/2018 28/03/2021 Javlon AbdulloTa'lim7 Comments\nHTML даставвал рaсм ва матнларни ўқувчига жозибадор қилиб намойиш этиш учун яратилган.\nКейинчалик унга ёндашиш анчагина ўзгариб CSS ҳам жорий этилди. Ҳозирги кунда HTML ва CSS қай даражда ривожланиб, такомиллашиб, оммалашиб кетганини ҳар биримиз кундалик ҳаётимизда ҳис этамиз.\nЖавлон АБДУЛЛО қаламига мансуб «Мукаммал дастурлаш» китоблар мажмуасининг илк қисми ҳам айнан HTML ва CSSга бағишланган.\nБу мавзуда интернет орқали маълумот топиш жуда осон, лавҳали дарсликлар ва излаш тизимига эга маълумотномалар кўплаб топиш мумкин. Нега энди айнан шу соҳада китоб ёзишга жазм эттингиз, бунга эҳтиёж борми, дея муаллифга юзланганимизда қуйидаги мазмунда жавоб олдик:\nБиринчидан, илм толиблари жуда яхши билишадики, билим олишда китобнинг ўрни бўлак. Китоб ёзишнинг ўз қонун қоидалари мавжуд бўлиб, соҳани юз фоиз билишнинг ўзи ҳам кифоя қилмайди. Ёритилаётган маълумотлар кетма-кетлиги, ўқувчининг қабул қилиш қобилятини ҳисобга олган ҳолда психологик ёндашувни талаб этади.\nУстоздан таълим олинаётганда ҳам, у тавсия этган китобларни ўқиш лозим. Акс ҳолда мукаммал эгалланмаган билим, ҳаётда жуда кўп қоқилишларга сабаб бўлади. Назарияни яхши билмасдан, амаллиётда нимагадир эришиш ўта мушкул.\nДеярли йигирма йиллик фаолятим давомида жуда кўп учратган ҳодисам шу бўлди-ки, бир нарсани биламан, қолганини\nзарур бўлганда, тақозо қилса ўрнида ўрганиб қўллаб кетавераман деб аксарият дастурчилар хатога йўл қўйишади. Мавжуд имкониятдан фойдаланиш ўрнига истеъмолчини кўзига «алдовчи», «айланма йўллар»ни қўллашга мажбур бўлишади.\nИккинчидан, ушбу китоб мукаммал қўлланма сифатида тақдим этилмоқда. Унда HTML ва CSS имкониятларини юз фоиз ёритишга интинилган. Тўғрисини айтиш жоизки, ҳали кўпгина браузерлар ҳам талаб бўйича юз фоиз имкониятларни қўлламайди.\nАйнан шундай ҳолларда қайси браузернинг нуқсони бўлса, батафсил ёритилган. Мавжуд рус ва инглиз тиллардаги китобларда ҳам HTML ва CSSга жиддий ёндашиб баён этилмаган. Тег ва ҳусусиятлар нима мақсадларда киритилган, бир-биридан фарқи ва мутаносиблиги, қайсилари қандай ҳолларда ишлатилиши керак, қандай вазиятларда улар бир-бирларига конфликт беради. Мураккаб комбинацияли объектлар яратишда нималарни ҳисобга олиш лозим. (Масалан битта объектни ўртасига бошқасини жойлаштириш учун «margin: auto;» хусусиятини ёзиш етарли эмас, «display: block;» ҳам ёзилиши шарт! Кўпчилик эса уни align билан чалкаштиради.) Булар ҳақда тўлиқ маълумот топиш деярли имконсиз. Сабаби, китобни одатда дастурловчилар ёзишмайди.\nУшбу китобни ёзишда «Mozilla Firefox» яратувчиларидан ҳар бир тег ва ҳусусиятларни асл мақсад ва вазифаларини ўрганишга тўғри келди. Бу жараёнда «Firefox»ни «Сhrome»дан ҳам устун жиҳатлари мавжудлигига амин бўлдик. Албатта, ўз навбатида камчиликлари ҳам етарлича.\nУчинчидан, ҳар бир таърифланаётган маълумотни барча оммабоп браузерлар, шу жумладан мобил қурилмалар учун ҳам, бир хилда намоён этилиши текширилган. Қандайдир фарқлар бўлса, баён этилган. Имкон борича универсал код ёзишга аҳамият қаратилган. Эскирган тег ва аломатлар ўрнига нималарни қандай қўллаш борасида тавсиялар келтирилган.\nТўртинчидан, энг муҳими шуки, HTML ва CSS дастурлаш тили ҳисобланмаса ҳам, мукаммал дастурлаш учун (веб соҳасида) асосий илк қадам бўлганлиги боис, замонавий профессионал ёндашув бўйича ёритилган. Турлар алоҳида баён этилган. Керак жойларда ҳисоб-китоблар қандай амалга оширилиши мисоллар билан келтирилган.\nБешинчидан, замонавий технология ва интернет сайтларига қўйиладиган талаблар асосида, саҳифалар қандай яратилиши лозимлиги кенг тушунтирилган. Китобнинг биринчи бўлимида батафсил танишиш мумкинки, HTMLнинг 5-талқини тўртинчисидан деярли ўн йил ўтиб жорий этилган. Унинг талаблари асосан код ёзувчи дастурловчилар учун эмас, браузер яратувчиларга қаратилган. Ҳозирги кунда аксарият оммавий браузерлар, ўша талабларнинг тўқсон фоиздан зиёдини қўллайди. Ҳозирча қайсидир браузерда HTML5нинг қайсидир талаби бажарилмаган бўлса, у ҳам кенг ёритилиб, бу ҳақида изоҳ бериб ўтилган.\nАвваллари биргина div теги билан кўпгина жойлаштирувлар бажарилган бўлса, ҳозирда header, aside, main, article, footer, nav каби ўз талабига эга янги теглар киритилган. Глобал излаш тизимлари (Google, Yandex, MSN ва бошқалар) ўзига индексация қилишда айнан ушбу тегларни қандай таҳлил қилиши тушунтириб ўтилган.\nДастурларнинг асосий талабларидан бири, ҳисобот тайёрлаб беришдир. Ушбу китобдаги билимларни ўзлаштирган одамга нафақат статик, балки динамик ўзгарувчан ҳисоботларни ҳам хоҳ жадвал тарзда, хоҳ график кўринишда тасвирлаш муаммо туғдирмайди.\nАйниқса, сайтларга қўйиладиган рекламаларни бежирим ҳаракатлар асносида намоён этиш замон талаби, бунинг учун мураккаб дастурлаш тилларига мурожаат қилишга ҳеч ҳам ҳожат қолмаган.\nЕттинчидан, ушбу китоб она ўзбек тилимизда, содда тушунарли тарзда, ортиқча-ўринсиз маълумотлардан ҳоли тарзда ёзилган. Баъзи китоблардан бир неча саҳифа мутола қилиб, ягона нарса ўрганилса, бунда битта бетдан бир қанча билим олиш имконияти мавжуд.\nУшбу китоб замонавий дастурлашни ўрганмоқчи бўлганлар, дастурлаш билан шуғуланадиганлар ва ҳатто дастурий таъминот яратиш бўйича етук мутахассислар учун ҳам мўлжалланган бўлиб, илм олиш ва мустахкамлаш учун энг керакли бўладиган зарурий билимларни ўзида жамлаган мукаммал қўлланмадир. Юқори синф ўқувчилари, колледж-лицей ва Олий ўқув юрти талабалари ҳамда устозлари учун тавсия этилади. Бундан ташқари мустақил ўрганишни истовчилар учун энг фойдали манба сифатида хизмат қилади. Дастурлашни билмасдан, ўрганмасдан ҳам китобдаги билимларнинг ярмини ўзлаштирган инсон бемалол профессионал даражада веб-дизайнерлик қилиши мумкин.\nМуаллиф фикрларига қўшимча тарзда айтишимиз мумкинки, ушбу китоб айнан ўзбек дастурчиларини қўллаб-қувватлаш йўлида олиб борилаётган сайи ҳаракатларнинг яна бир қадами ҳолос. Китобдаги билимлар бўйича савол ва таклифларни «ilm.yurt.uz» сайтида ёки махсус «telegram»га йўллаб тезкор жавоб олишингиз мумкин.\nКитоб қаттиқ муқовада, сифатли қоғозда чидамли ва мустахкам, муҳими, ўқиш учун жуда қулай кўринишда нашр этилган.\nКитоб муқоваси ортида оммабоп ранглар номлари ва кодлари келтирилган.\nКитобда кодлар яққол ажратилиб, ҳосил бўладиган шакллар ҳам тасвирланган.\nФақат TABLE объекти ва CSS ҳусусиятлари ёрдамида ясалган мобил ҳисобот. (203-бет)\nМанъба: «md.yurt.uz». У ерда китобдан олинган ўзига хос мисоллар билан ҳам танишишингиз мумкин.\nJavlon Abdulloning so'nngi maqolalari (hammasini ko'rish)\nМУКАММАЛ ДАСТУРЛАШ. 1-китоб: HTML ва CSS - 25/01/2018\n(22,435 marta o'qilgan, bugun 1 marta o'qildi)\n10. Ustunda biron ajralib turuvchi qiymat kiritish\ncss / darslik / html / kitob / mukammal dasturlash\n7 thoughts on “МУКАММАЛ ДАСТУРЛАШ. 1-китоб: HTML ва CSS”\nБуни каердан сотиб оламан?\ntelegramda yuqorida link bo’yicha guruhga qo’shilib, o’sha yerda batafsil ma’lumot olishingiz mumkin.\nUzr taklif havolasi eskirhmgan deyapti yangi yoki hozirgi guruhni ssilkasini tashlab yubora olasizmi\nEskirgan demoqchi edim\nKitobni sotib olishni istaganlar t.me/mukammal_dasturlash ga murojaat qilishlaringiz mumkin ekan\nhtml css dan darslar bormi\nC++ dan kitoblar bormi dasturlashga doir oliygoh talabalari uchun


COVID-19 билан касалланиш иккинчи марта ўз чўққисига чиқиши мумкин — ЖССТ - Darakchi\nДУНЁ 26.05.2020, 10:32\nДунё COVID-19’нинг биринчи тўлқини ўртасига келиб қолди. Бу ҳақда Женевада ўтган брифингда Жаҳон соғлиқни сақлаш ташкилотининг соҳадаги фавқулодда вазиятлар дастури бўйича директор Майкл Райан маълум қилган.\n"Кўплаб мамлакатларда касалланган кишиларнинг реал сони камаймоқда. Классик тушунчада касалликнинг иккинчи тўлқини ҳақида гапирганда биринчи тўлқин камайгани, сўнгра бир неча ойдан кейин иккинчи тўлқин бошланиши таъкидланади", — деган у.\nРайаннинг сўзларига кўра, бу бугунги кунда айрим мамлакатлар учун адолатли хулоса, бироқ глобал масштабда олганда биринчи тўлқин ҳали якунига етмаган.\n"Бироқ биз касаллик кутилмаганда яна авжига чиқиши мумкинлигини унутмаслигимиз зарур. Агар коронавирус инфекциясига чалинишлар сони камайса, биз иккинчи тўлқинга тайёргарлик кўришимиз лозим. Бу бошқа пандемияларда ҳам кузатилган, 1919 йилда «испан гриппи» билан боғлиқ вазиятда ҳам шундай бўлган. Шу сабабли биз иккинчи тўлқинни эмас, балки биринчисининг иккинчи чўққисини кузатамиз", — дейди у.\nРайаннинг фикрича, коронавирус пандемиясининг иккинчи тўлқини пайдо бўлиши грипп мавсуми билан боғлиқ ва бу воқеа 2020 йил охирида кузатилиши мумкин.\nЖССТнинг маълумотларига кўра, бутун дунёда 5,2 миллион нафардан кўп одам COVID-19 билан касалланган ва пандемия бошланганидан бери 337 минг киши коронавирус инфекцияси асоратлари оқибатида ҳаётдан кўз юмган.


«Шунча бўлурми ҳай-ҳай?!» — Ishonch Gazetasi\n«Шунча бўлурми ҳай-ҳай?!»\nТўй. Ажабки, кишиларнинг не-не орзуси, қувончи, бахтиёрлигини ўзида жам этадиган ушбу маросим пародоксал ҳолатда турмушдаги турли иллатларга сабаб бўлаётгани ҳам бор гап. Табиатан меҳмондўст, қўли очиқ халқмиз. Элга ош бериш, кўпнинг дуосини олишга бўлган интилиш менталитет нуқтаи-назаридан миллий ўзлигимизнинг бир бўлагига айланган. Тўйларга етказсин, ҳар кунинг тўй бўлсин, деган тилак ҳар биримизга доимий ҳамроҳ…\n— Ўзимиз шу «юлдуз»ларни кўтарамиз ва яна норози бўламиз! Палончининг тўйига Озодбек келибди, палончиникига Юлдузхон, деб шов-шув қиламиз, — дейди жиззахлик Ҳаёт Қосимов. — Бойлар кўп, пулни нимага ёки қаерга сарфлашини билмайди, маҳалладаги камбағалга ёрдам беришга зиқналик қилишади (ҳаммасиям эмас). Бизнинг шаҳримиз кичикроқ бўлсаям, маҳаллаларда овози борлар бор, фонограммасиз айтишади, тўйга келган халқни роса ўйнатади! Пулига келсак ҳамёнбоп! Ҳамма айб ўзимизда, бир-икки ой ўша «юлдуз»ларни тўйга айтманг, ана кейин кўрасиз!..\n— Мумтоз йўналиш бўйича Консерваторияда таҳсил олганман. Жонли ижро шиорим! Ўзимга яраша мухлисларим бор. Хонандалар ҳақида кўп танқидларнинг гувоҳи бўламан. Илтимосим, бундай қилишдан олдин уларнинг реклама учун сарфлаётган харажатлари билан ҳам танишинглар. «Ободим ёр» деб номланган қўшиғимни радио, телевидениеда айлантиришга бир ойлик ўртача реклама учун 15 000 доллар сарфланди. Ундан ташқари, бир йиллик лицензия 1000 доллар ҳисобида. Лицензия олганим учун ҳар ойда 180 000 сўм солиқ тўлайман. Қўшиқ клип ҳолига келгунча 6000 доллар кетди. Бу фақат битта қўшиқ учун сарфланган харажатлар, холос, — дейди Гулзода Худойназарова. — Раҳматжон Қурбоновлар даврида телевидениега хонандаларни чақириб, пул тўлаб чиқаришган. Ваҳоланки, бундай ижрочилар жуда-жуда кўп! Аммо уларда маблағ йўқлиги учун таниқли бўлиша олмаяпти. Тўртта фонограмма айтадиган «қиммат» санъаткорларни жазолаш мақсадида тўловлар янада оширилиши мумкин, аммо улар бу суммани тўлаб ижодини давом эттираверади. Буёқда яна жабр кўрадиганлар ҳақиқий жонли ижрочилар, ўзбек санъати фидойилари бўлади! Чунки уларда бундай маблағ йўқ…


Сиз бекорга машинада ювишга қўрққан 7 та буюм | ayol.uzayol.uz\nСиз бекорга машинада ювишга қўрққан 7 та буюм\nБиласизми?\t 20/09/2017 0 Sayt admini\nВаннахона учун пардалар, спорт оёқ кийимлари, болалар ўйинчоқлари ва бошқа нарсаларни кир ювиш машинасида бемалол ювиш мумкин.\nҲар бир ўйинчоқни алоҳида махсус халтачаларга қўйинг ва совуқ сувда ювинг. Кир ювиш воситасини эса белгиланган меъёрнинг ярмини солинг. Кейин яна бир марта чайқанг ва қуритинг.\nОшхонадаги қўлқоплар ва тутқичларни ошхона сочиқлари билан бирга одатдаги режимда ювинг.\nИпларини олинг ва уларни халтачаларга қўйинг — шунда улар аралашиб кетмайди. Энди эса патакларини чиқариб олинг ва кроссовкаларни машина ичига солинг. Ювиш пайтида тақиллатиб товуш чиқармасликлари учун, улар билан бирга бир нечта сочиқлар ҳам қўйинг. Кир ювиш кукунини одатдаги миқдорда, ёқимсиз ҳидлардан қутулиш учун эса — бироз сирка қўшинг. Авайлаб ва совуқ сувда ювадиган режимни танланг.\nБир йўла иккитадан ёстиқни илиқ сувда ва авайлаб ювадиган режимда ювинг. Қўшимча чайқаш ва сиқиш режимини ёқишни унутманг. Ёстиқлар юмшоқ бўлиши учун қуритиш вақтида машина ичига бир нечта махсус резина коптокчалар қўйинг.\nВаннахона учун пластик пардалар\nУни совуқ сувда одатдагича миқдордаги кир ювиш кукуни билан ва машина ичига бир нечта сочиқчалар солиб ювинг.\nЧўнтакларидаги ҳамма нарсаларни чиқаринг. Кейин рюкзакни махсус қопчага ёки ёстиқ жилдига солинг ва совуқ сувда авайлаб ювадиган режимда, бироз кир ювиш кукуни билан ювинг. Очиқ ҳавода қуритинг.\nАввал гиламчани ташқарида яхшилаб қоқинг, кейин эса ҳаммом сочиқлари билан бирга машинага солинг. Совуқ сувда авайлаб ювадиган режимда одатдагича меъёрдаги кир ювиш кукунининг ярми билан ювинг, очиқ ҳавода қуритинг. Резинали гиламчаларни қуритгичда қуритиш мумкин эмаслигини унутманг.


21 апрел 2021, Тошкент вақти: 21:17\nҚирғизистон парламенти депутати Азамат Арапбаев/\nҚирғизистон парламенти - Жўғўрқу Кенеш депутати Азамат Арапбаев парламентда Евросиё иқтисодий иттифоқи (ЕОИИ) Қирғизистон учун кутилганидай натижаларни бермаётгани ҳақида гапирди.\n- Барча кучимизни Қозоғистоннинг солиқ инспекцияси билан чегара хизматини бойитишга сарфлаяпмиз. Қирғиз тадбиркорлари ўз маҳсулотларини Евросиё иқтисодий иттифоқи давлатларига юбориш учун ўша ерда товарига қараб 500дан 5 минг долларгача беришаяпти. Бошланишида “ЕОИИда 180 миллионлик кишилик бозорга йўл очилади” дейилганди, ҳозир аксинча, ЕОИИ 4-5 мафиялашган орган фойдасига ишлаяпти, - деди Арапбаев.\n30-31-январь кунлари Қирғизистон билан Қозоғистоннинг ҳукумат делегациялари Олмаота шаҳрида учрашиб, икки мамлакат чегарасидан юк олиб ўтиш масаласини муҳокама қилишини билдирган. Учрашувда қирғиз томони Қоғоғистон ҳукумати Евросиё иқтисодий иттифоқи қоидаларига амал қилмаган ҳолда чегарадан юк олиб ўтишга қўяётган тўсиқлари борасида изоҳ беришини сўрамоқчи.\nЯнги йилдан кўп ўтмай, Қозоғистон Қирғизистондан келаётган юкларга қўшимча текширувни жорий этгани ортидан икки давлат чегарасида юк машиналарининг тиқилинчи пайдо бўлган. Бунининг ортидан қирғиз ҳукумати Қозоғистонни ЕОИИ доирасидаги мажбуриятларига амал қилишга чақирди.\nАйни дамда Қозоғистоннинг Даромадлар бўйича давлат қўмитасининг расмий вакили Ўлжас Ўтар босилган пломбалари бузилмаган ва ҳужжатлари тўғри бўлган юк ташувчилар чегарадан тўсиқсиз ўтаётганини маълум қилган.\nАйтиш жоизки 2008 йилда ташкилотни тарк этган Ўзбекистоннинг унга яна қўшилиши эҳтимоли юзасидан турли фикрлар мавжуд.\nЖумладан, Олий Мажлис Сенатининг биринчи мажлисида сўзга чиққан Шавкат Мирзиëев Евроосиё иқтисодий иттифоқига Ўзбекистоннинг жорий йил аъзо бўлиши ҳақидаги муҳокамаларга муносабат билдирганди.


“Популист” Жапаров қирғиз-тожик алоқаларини яна хавфга қўйдими?\n02 декабр 2021, Тошкент вақти: 11:45\nҚирғизистон ва Тожикистон ўртасидаги миллатлараро қонли тўқнашувдан сўнг уларнинг умумий чегараларини демаркация қилиш масаласида бир оз ижобий силжишга эришилган эди. Аммо бир неча кун олдин Садир Жапаров ҳаммасини барбод қилаёзди – унинг сўзлари чегарадаги шусиз ҳам етарлича таранг вазиятни бадтар кескинлаштириши мумкин.\n23 октябрдаги матбуот анжуманида Қирғизистон президенти 2009 йилги битимда тожик ҳудуди дея тан олинган “275 метр” ер ҳақида гапирди. Айни ҳужжат мазкур ернинг Қирғизистонга 49 йилга ижарага берилганини назарда тутади. Садир Жапаров эса ушбу жойни Қирғизистонга тегишли, деб айтди ва битимни тан олмаслигини билдирди.\nҚирғизистон томонидан битимни 2009 йилда мамлакат Хавфсизлик кенгашига раҳбарлик қилган Адахон Мадумаров имзолаган эди.\nПрезидентнинг изоҳига жавобан Мадумаров битимни мажбурий бўлмаган ҳужжат, деб атади ва ушбу масала муҳокамаси давом этишини айтди.\nЖапаровга кўра, тожик томони музокараларда ҳужжат юридик кучга эгалигини ва ер Тожикистонга 1924 йилда, у Тожик Мухтор Совет Социалистик Республикаси сифатида ташкил этилган пайтда берилганини таъкидлаб келмоқда.\n“Ундай бўлса, 1924 йилда биз сизларга уч миллион гектарли Мурғобни берганмиз. Уни ўзимизга қайтаринг”, деди Қирғизистон президенти ва тожик томони ушбу таклифни рад этганини қўшимча қилди.\nТожикистон асло рози бўлмаслиги табиий.\nКИЧИК, АММО МУҲИМ ШАҲАР\nБиринчидан, гап улкан ер майдони ҳақида кетмоқда. Иккинчидан, қарийб 16 минг аҳоли яшайдиган Мурғоб шаҳарчаси Тожикистон шимоли-шарқидаги энг катта аҳоли маскани саналади. Шимолда – Қирғизистоннинг Ўшига, жанубда эса Тоғли Бадахшон мухтор вилояти маркази бўлмиш Хорог шаҳрига элтувчи йўл шу шаҳарча орқали ўтади. Ва бу – Хорогни Тожикистоннинг қолган қисми билан боғловчи икки йўлдан биридир.\nБироқ Мурғоб шаҳарчаси теварагидаги шимол ва шимоли‑ғарбга чўзилиб кетган йирик минтақа асрлар бўйи кўплаб этник қирғизларнинг ватани бўлган.\nТожикистон ҳукумати Жапаровнинг луқмасига расмий муносабат билдирганича йўқ, аммо 26 октябрь куни Тожикистон Демократик партияси Тожикистон ССР ташкил топганидан бери Мурғоб тумани республиканинг бир парчаси эканлиги ҳақида баёнот берди.\nПартия етакчиси Саиджаъфар Усмонзода Озодликнинг тожик хизматига берган изоҳида Жапаровнинг Мурғобга оид сўзларини “давлат чегараларини делимитация ва демаркация қилиш бўйича музокараларда Тожикистонга босим ўтказиш”, дея таърифлади.\nЖапаровнинг иддаоси ижтимоий тармоқларнинг тожик сегментида, кутилганидек, асосан салбий акс-садо берди.\nСиёсий мавзуларга ихтисослашган тожик блогери Шерали Ризоён чегарага оид баҳсда ўз ҳукумати талқинини ҳимоя қилиб чиқди. 25 октябрда эълон қилган постида у Қирғизистон 49 йилга ижарага олган парча ер “ҳеч қачон унга тегишли бўлмаган”ини ёзди.\nЖапаровнинг 2009 йилги битимни бекор қилиш тўғрисидаги баёнотини блогер “калтабинлик” деб атаган. Унинг фикрича, Жапаров ҳужжатни бир томонлама бекор қилмоқчи бўлса, “Тожикистон ўзининг миллий манфаатларига уйғун бўлмаган барча битимларни бекор қилиши мумкин”.\nЕР-СУВДАН ФОЙДАЛАНИШГА ТЎСИҚЛАР\nҚишлоқ хўжалиги ерлари ва сувдан фойдаланиш чегарага туташ ҳудудлар аҳолиси учун тобора жиддий муаммога айланмоқда. Апрелдаги қонли тўқнашув ҳам икки мамлакат аҳолиси умумий фойдаланадиган кичик сув омборига камера ўрнатишга уриниш ортидан келиб чиққан эди.\nТўқнашувдан бир ой олдин, 26 мартда Қирғизистон Миллий хавфсизлик давлат қўмитаси раиси Қамчибек Ташиев Тожикистонга унинг Ворух эксклавини қирғиз ерларига алмаштиришни таклиф қилган эди.\nБунга жавобан Тожикистон президенти Эмомали Раҳмон 7 апрелда Ворухга келиб, ҳудудни Қирғизистонга бериш хусусида гап бўлиши мумкин эмаслигини айтди.\nБу воқеаларнинг бари уч ҳафтадан сўнг чегарада қуролли тўқнашув чиқишига замин яратди.\n23 октябрь куни Жапаров унинг ҳукумати 2021 йил апрелга қадар Ўзбекистон билан чегарани демаркация қилиш бўйича музокаралар билан овора бўлганини айтди.\n“Шу пайтгача Ўзбекистон билан чегарани белгилаш устида ишладик, энди Тожикистон билан чегаралар масаласига навбат етди. Бунгача Тожикистон билан чегарага доир ҳужжатларни ўрганмаган эдим”, деди қирғиз президенти.\nЖапаровнинг сўзлари ножоиз бўлди, чунки улар Душанбе билан алоқалардаги сўнгги пайтларда кузатилаётган айрим ижобий ўзгаришларга кўланка солади.\nҚуролли низодан сўнг, апрель ойи охирида чегаравий масалалар бўйича қирғиз-тожик ишчи гуруҳи қайтадан фаолият бошлаган эди.\nИюлдаги учрашув якунида томонлар қўшимча 48 чақирим чегара демаркация қилинганини ва бошқа 25 гектар ер бўйича келишувга эришишга яқин қолганларини маълум қилишди.\nАпрелдаги можародан бери, сўнгги йилларда фаолияти тўхтаб қолган ишчи гуруҳ ой сайин учрашиб, музокара қилмоқда.\nҚирғизистон Бош вазири ўринбосари Эдил Байсаловнинг Қирғизистон қарийб икки минг чоғли тожик талабаларининг қирғиз ОТМларидаги ўқишини давом эттириш учун қайтишларига монелик қилмаслиги ҳақидаги баёноти ҳам икки мамлакат муносабатларининг илиқлашуви томон яна бир қадам бўлди, дейиш мумкин.\nАпрель воқеаларидан сўнг Тожикистон фуқаролари Қирғизистонга кела олмаётган эди.\nКўпчилик, ҳатто Тожикистоннинг ўзида ҳам Жапаровнинг сўзларини популистик баёнот деб ҳисоблайди. Аммо Мурғоб туманига даъвони жиддий қабул қилувчилар ҳам бор ва бу чегарадаги кескинликни юмшатишга хизмат қилмаслиги тайин.


Ўзбекистон, 26 апрел 2015\nякшанба 26 апрел 2015\nОзодликка етиб келган ушбу видеода том босиб қолиши натижасида чалажон одамга ёрдам кўрсатилаётгани акс этган. (Ушбу видео қаерда ва ким томондан олинган Озодликка маълум эмас)\nЎзбекистоннинг турли вилоятларида шанба куни бошланган кучли шамол инсоний талафотларга сабаб бўлди. Ўнлаб уйлар томлари ва тунука деворлари одамлар устига ағдарилгани хабар қилинади. Юзлаб автомашиналар устига дарахтлар қулаган.\nТошкент шаҳар Ички Ишлар Бошқармасидаги манбанинг Озодликка айтишича, Тошкентнинг “Жўрабек” жомеъ масжидида келиб чиққан ёнғин юзасидан суриштирув олиб борилмоқда. "Жўрабек" Тошкентдаги энг кўркам масжидлардан саналади.


“Сен менга ишонасанми?” сўзларини ёзиб олган мусулмон йигитини юзлаб парижликлар бағрига босишди\n20:52 / 17.11.2015\nКўзларини боғлаб олган ҳолда “Мен мусулмонман, лекин менга сен террористсан, дейишди”, “Мен сенга ишонаман, сен ҳам менга ишонасанми? Агар “ҳа” десанг, мени бағрингга бос” жумлаларини ёзиб олган мусулмон йигитини парижликлар бер неча соат давомида бағрига босишди. Айримлар ҳаттоки кўз ёшларини яширишмади.\nЯкунда у барчага мурожаат қилиб, “Мен мусулмонман, лекин бу мени террористга айлантирмайди. Мен ҳеч қачон ҳеч кимни ўлдирмаганман. Мен сизларга айта оламанки, ўтган жума (13 ноябрь) куни менинг туғилган куним эди, бироқ мен ташқарига чиқа олмадим. Қурбон бўлганларнинг оилаларига чуқур таъзиямни изҳор этаман”, қабилидаги фикрларини айтиб ўтди.


Эътиқодингиз қандай? - Behzod Fazliddin\nИюль 4, 2019 Sayt muallifi\t0 изоҳлар\nРеал қараганда, эътиқод мустаҳкамлиги йўлида бўлишдек заҳмату машаққатга тўла ҳаёт кечиришга унча-мунча кишининг юраги дов бермайди ва ўз-ўзидан яшашнинг енгилроқ йўлларини қидиради. Ўзингиз яхшироқ ўйлаб кўринг, эътиқодингиз бундай яша деб ўргатади, жамият мана бундай яша дея кўрсатма беради. Яна бошқа тўда ўз “қонун-қоида”ларига мосламоқчи бўлади… Бунақада эътиқоди мўрт одам ўз-ўзини бир бало қилиб қўяди. Салгина шамолга эсанкираб қоладиган навниҳолларни-ку, айтмай қўя қолайлик. Қандай йўл тутган маъқул? Қандай яшаш керак ахир?..\n← Ғафур Ғулом & Асқад Мухтор: “Вақт”\nЧоршамъ. Абадият қўшиғи: Рауф Парфи ҳақида хотиралар →


Камолиддин Мурзоев Месси гол урган ўйинни стадионда кузатди\n21 ноябрь, 2021, 23:07\nТеглар:Камолиддин Мурзоев | ПСЖ | Франция\nЎзбекистон футболчилар уюшмаси раҳбари Парижга сафар қилди.\nФранция пойтахти Париж шаҳрида халқаро футболчилар уюшмасининг бош ассамблеяси бўлиб ўтди. Мазкур нуфузли тадбирда Камолиддин Мурзоев бошчилигидаги Ўзбекистон футболчилар уюшмаси ҳам иштирок этди.\nМурзоев Парижга қилган сафари чоғида фурсатдан фойдаланиб ПСЖнинг ўйинини ҳам стадионда кузатди.\nФранция чемпионатининг 14-турида парижликлар ўз майдонида “Нант” клубини қабул қилди ва 3:1 ҳисобида ғалаба қозонди. Месси гол урган ўйин бўйича Камолиддин Мурзоев таассуротларини қуйидагича изоҳлади:\n- Ўйин жуда ажойиб ўтди. Мухлислар ўзига хос тарзда муҳитни яратди ва буни стадионда кузатиш ёқимли бўлди. Ўйин темпи ва юлдузларнинг ижролари ажойиб бўлди. Бу учрашувга биз ҳамкорларимиз билан ташриф буюрдик, - деди Мурзоев.\nЗидан нега МЮ таклифини рад этгани маълум бўлди


ЎзДЖТУда Тоҳир Малик билан учрашув бўлиб ўтди\n15:11 / 23.02.2016\nБугун, 23 февраль куни ЎзДЖТУ халқаро журналистика факултетида Ўзбекистон халқ ёзувчиси Тоҳир Малик билан ижодий учрашув бўлиб ўтди.\nСамимий ва ҳазил-мутойибага бой тарзда ўтган суҳбатда адиб ижоди, фаолиятига доир маълумотлар барча қатнашчилар диққатини тортди.\nТоҳир Малик бугунги кунда "Бекажон" газетасида бош муҳаррир вазифасида фаолият олиб бормоқда. Ёзувчининг журналистика соҳасидаги камчиликлар, журналистлар аҳамият бериши зарур бўлган жиҳатлар юзасидан билдирган фикрлари бўлажак журналистлар учун аҳамиятли бўлди.\n"Америкада пул ортилган камаз ағдарилиб кетибди. Ҳамма одамлар сочилиб ётган пулларни териб олишга киришишди. Бироздан сўнг полиция ходимлари келиб барчадан пулларни қайтариб олишди. Бу воқеада нима бирламчи? Журналистнинг полициядан тезкорлиги, ахборотни энг биринчилардан бўлиб етказиши", дея жавоб беради Тоҳир Малик "ҳозирги замон журналисти қандай бўлиш кераклиги" ҳақидаги саволга.\nМобил мухбир: Чарос Содикжон қизи


Мирзаҳаким Тўхтамирзаев медаллар тақсимоти, Шота Арвеладзе, “Пахтакор”, “Навбаҳор”, майдонлар ва мухлислар ҳақида\n12 декабрь, 2018, 16:30\nТеглар:Шота Арвеладзе | Пахтакор | Навбаҳор\nСуперлигада медаллар тақсимоти қанчалик адолатли бўлди?\nSPORTS.uz сайти мухлисларга янгиликлар тақдим этишда давом этади.\nSPORTS.uz сайти ижодкорлари кўпчилик мухлисларнинг талаб ва истакларига биноан “Youtube”даги саҳифамизда лойиҳанинг давомини ҳавола қилади.\nХабарингиз бор, ушбу дастур кўпчилик соғинган таниқли шарҳловчи Мирзаҳаким Тўхтамирзаев билан биргаликда амалга оширилмоқда.\nҚуйида мазкур лойиҳанинг бу галги сонини видео ва матн шаклида тақдим этамиз.\n- Суперлига якунланди. Сизнинг назарингизда медаллар тақсимоти қанчалик адолатли бўлди?\n- Дарҳақиқат, мамлакат чемпионати якунига етди. Олтин, кумуш ва бронза медалларининг соҳибларини расман билиб олдик.\n“Локомотив”нинг ҳақли тарздаги чемпионлиги\n“Локомотив” чемпионликни сақлаб қолгани, назаримда, адолатдан. Зеро, ушбу клубда ишни ташкил қилинишига бугунги кунда ҳавас қилса арзийди. Эътибор беринг, аввалги мавсумдан сўнг таркибдаги бир қатор юлдузлар жамоани тарк этишганди, Тимур Кападзе, Сервер Жепаров энди майдонда йўқ эди. Лекин клуб мутасаддилари уларнинг ўрнини тўлдиришга ҳаракат қилишди ва жамоада олдиндан сиз-у бизга яхши таниш бўлган истеъдодли ва тажрибали футболчилар пайдо бўлишди: Анзур Исмоилов, Темурхўжа Абдухолиқов, Сардор Рашидов. Мана шу номларнинг ўзиёқ “Локомотив” таркиби аввалгидан кучсизланмаганини билдириб турарди. Лекин жамоа ОЧЛда ишончни оқлай билмади ва мураббийлар таркибида ўзгариш амалга оширилди. Яна бир тарафи, ўша ўзгарган мураббийлар штаби жамоанинг имкониятларидан самарали фойдалана олди ва ҳал қилувчи босқичга келганда айнан “Локомотив” ўйини билан асосий таъқибчиси, рақиби “Пахтакор”дан кучли эканлигини амалда исботлади. Шу боисдан ҳам “Локомотив” Ўзбекистон чемпионлиги унвонини ҳақли қўга киритди, деб бемалол айтишимиз мумкин.\nИшончни оқламаган “Пахтакор”\nИккинчи ўрин “Пахтакор”га насиб этди. Бир қарашда, ўтган йилгидан юқорига силжиш бор. Ёдингизда бўлса, аввалги мавсумда кумуш медаллар Қаршининг “Насаф” жамоасига насиб этганди. Лекин “Пахтакор”нинг имкониятлари, салоҳиятини назарда тутадиган бўлсак, биз жамоа чемпионлик учун бундан-да, шиддатлироқ кураш олиб боришини кутгандик. Аслида, кумуш медаллар ҳам ёмон эмас. Келинг тан олайлик, ҳар қандай буюк жамоа ҳам мунтазам равишда олтин медалларни қўлга киритавермайди. Аммо биз “Пахтакор” деганда кўз ўнгимизда ажойиб, шиддатли, мухлисларга манзур бўладиган ўйин намойиш қиладиган жамоани кўришни хоҳлаймиз. Шу нуқтаи назардан олиб қарайдиган бўлсак, “Насаф”дан бир қатор етакчи футболчиларни тортиб олган, янги хорижлик футболчиларни олиб келган “Пахтакор” ишончни оқлай олмагандек.\nБунга нима сабаб? Мураббийларнинг қаердадир хатога йўл қўйганими ёки футболчиларнинг ўзи рақобатга бардош бера олмаганими – буни мутахассисларнинг ўзи таҳлил қилгани маъқул бўлса керак. Бизнинг назаримизда, бугунги “Пахтакор”да бошқа жамоалардан келган футболчилар кўпайиб кетгани ўзбек футболи ривожига ёрдам бермаётгандек. Ахир кўплаб йиллар мобайнида “Пахтакор” футбол академияси тарбиялаган ва катта футболга учирма қилган юлдузлар ҳисобига Ўзбекистон ўсмирлар, ёшлар ва олимпия жамоалари ишончли ўйин намойиш қиларди. Ҳа, ўша болалар катталар футболига ўтишда қаердадир йўқолиб қолаётганди. Лекин бу дегани “Пахтакор” академияси ишламаяпти дегани эмас. Биз эса ортда қолган мавсумда “Пахтакор”нинг ўз тарбияланувчилари чинакамига қанот чиқариб уча бошлаганини кўрмадик. Назаримда, мутасаддилар мана шу жиҳатга эътибор беришса, нафақат клуб, балки бутун Ўзбекистон футболи учун фойдали бўларди. Оддий мисол, Жасурбек Яхшибоевни олайлик. Жасур Абдураимов қўл остида ёшлар терма жамоаси таркибида ўзига хос ўйини билан кўзга ташланган истеъдодли футболчи “Пахтакор”да аксарият ҳолларда захира ўриндиғида қолиб кетаяпти. Бу футболчининг ўзига ҳам, умуман футболимизга ҳам наф келтирмаса керак.\nИжара шартномасидаги ўзгартирилиши керак бўлган бандлар\nЯна бир дилни хира қиладиган жойи – “Пахтакор” авваллари ўз таркибида ўйнаган футболчиларни ижарага бериши билан боғлиқ. Уларнинг бир нечтаси Бекободнинг “Металлург” жамоаси сафида фаолият олиб боришди. Шартномада кўрсатиб қўйилгани туфайли ўша футболчилар “Пахтакор”га қарши беллашувларда майдонга тушишмади. “Металлург” бу йил Андрей Шипилов бошчилигида жуда ажойиб ўйин намойиш қилди. Жамоа ўйинида ўсиш борлигини мухлислар ва мутахассислар ҳам эътироф этишди. Лекин “Пахтакор”га қарши учрашувларда ўша футболчиларнинг майдонга тушмагани тошкентликларга тўрт учрашувда 12 очкони нақд қилиб берди. 5:0, 3:0, 3:0 ва 2:1 ҳисобида “Пахтакор” ғалаба қозонди.\nБошқа тарафи, пахтакорчилар рақибнинг кучга тўла, оптимал таркибига қарши эмас, балки кучсизланган таркибига қарши ўйнашди. Бундай ўйинларда осонликча қўлга киритилган ғалабалар халқаро майдонларда футболчиларимизга фойда бериши эмас, зарарига ишлаши шундоқ кўриниб турибди.\nРоссия тажрибаси зарар қилмайди\nТўғри, шартнома имзоланаётганда ижарага берилаётган футболчи бизга қарши ўйнамайди дейишдан осони йўқ. Лекин Россияда ўтган йилги мавсум тажрибасини ёдга оладиган бўлсак, Артём Дзюба “Зенит”дан ўртамиёна жамоага ижарага жўнатилганда, мабодо футболчи бизга қарши ўйнайдиган бўлса, қўшимча пул тўланади деб шартномада кўрсатиб қўйилганди. Ана шу имкониятдан фойдаланган “Арсенал” Дзюбани майдонга туширди. “Зенит” билан 3:3 ҳисобидаги дурангга эришди. Кейинчалик ҳужумчи ўз кучига ишончни қайтариб олгани туфайли Россия терма жамоасига ёрдам берди. ЖЧ-2018даги ажойиб ўйинлари, сўнгра “Зенит” сафига қайтгач кўрсатаётган ўйинларини барчамиз кўриб турипмиз. Балки бизда ҳам мана шундай қилиш керакдир. Ёки ижарага берилдими, ўша футболчини олган клуб барча учрашувларда майдонга тушириши мумкин деган қоидани киритиш керакмикин? Бу ижарага берадиган клубга қарши ишлайди. Лекин футболимизга ёрдам берадиган йўлга ўхшайди.\nЯна бир тарафи, ана шу кучли футболчилар ўйнаса, рақобат бўлса, чинакамига, қизиқарли, ҳужумкор ўйин намойиш этилса, томошабин стадионга келади. Биз эса ҳаттоки ўша чемпионлик тақдири ҳал бўлган Тошкентдаги “Локомотив” ва “Пахтакор” ўртасидаги учрашувда “темирйўлчилар”нинг мўъжазгина стадиони тўлмаганини кўрдик. 8 минг томошабинни бағрига сиғдира оладиган ўйингоҳда бор-йўғи 2800 томошабин борлиги учрашув қайдномасида эътироф этилган.\nБиз “футбол томошабинлар учун ўйналади” деяпмиз. “Мухлисни рози қилиш - энг асосий вазифамиз” деяпмиз. Наманганнинг “Навбаҳор” жамоаси мухлисларни, мухлислар “Навбаҳор”ни яхши кўради. Буни барча учрашувлар мобайнида кузатиб, шоҳиди бўлиб келяпмиз. Шу боисдан “Навбаҳор” ўз тарихида тўққизинча маротаба бронза медалларини қўлга киритгани билан чин қалбимиздан табриклашимиз мумкин. Фақат битта нарса, “Навбаҳор” сафарда ҳам ишончли ўйин намойиш этса ва мухлисларни ғалабалар билан қувонтирса, бу нафақат наманганликлар учун, балки бутун ўзбек футболи учун яхши бўларди. Чунки “Навбаҳор” меҳмонда шиддат билан курашса, чемпионатимизда олтин медаллар учун курашга яна бир рақобатбардош жамоа қўшилган бўларди. Ўз навбатида, ўша рақиб майдонида ўйнаш нуқтаи назаридан таҳлил қиладиган бўлсак, жуда кўп жамоаларимизда шу каби муаммолар бор. Балки руҳиятга таъсир кўрсатадиган мутахассис керакми ёки яна бошқа чораларни мураббийларимиз топиши зарурми, ҳар ҳолда меҳмондаги жамоа ўзини эмин-эркин ҳис қилса, чемпионатдаги барча учрашувлар қизиқарли ва муросасиз кечиши турган гап.\nҲар томондан “таланаётган” “Бунёдкор”\nОчиғи, “Бунёдкор”га ҳавас қилиб бўлмайди. Миржалол Қосимов раҳбарлигида ёш, истеъдодли футболчилардан асосий ўзаги ташкил этилган жамоа медаллар учун курашди. Лекин хабарингиз бор, ФИФА талабига кўра ПФЛ “Бунёдкор”дан 6 очко олиб ташлади.\nБиз яна бир бор таъкидламоқчимиз: футбол мухлислар учун ўйналади. Нима учун қайсидир бир мутасадди мансабдор шахс йўл қўйган хато касрига мухлислар қолиши керак. Агар ўша олти очко бўлганида, яна қаердадир омад озгина кулиб боққанида Миржалол Қосимов жамоаси медаллар учун охиригача курашган бўларди. Шунда чемпионатимиз янада қизиқарлироқ ўтарди. Шунда ишқибозларимиз ажойиб футбол шоҳидига айланишарди. Демак, бу каби ҳолатларнинг олдини олишимиз шарт ва зарур.\n“Бухоро” стадионида мухлислар камайгани\n“Бухоро” кучлилар сафидан жой эгаллагани вазифа бажарилганини билдиргандек туюлди. Улуғбек Бақоев 2 мавсум мобайнида “Бухоро”ни бошқарганидан сўнг энди истеъфога чиқиши ҳақида эълон қилди. Тажриба орттириш мақсадида эканини билдирди. Ушбу ажойиб футболчи ва мутахассисга янги, ёрқин ғалабаларни тилаган ҳолда нима учун “Бухоро” стадионида томошабинлар сони камайиб кетди деган саволга жавоб топилишини ҳамда келгуси мавсумда “Бухоро” стадиони аввалгидек тўлиб тошишини тилаган бўлардик.\nЧемпионатнинг ўзини оқламаган формуласи\nНазаримда, бунинг учун Ўзбекистон чемпионати формуласини ўзгартириш зарур. Ортда қолган мавсумдаги формула ўзини оқламагандек. Ўша “олтин очколар” қоидасини бекор қилишимиз футболимизга ёрдам берса керак.\nШота Арвеладзе майдонларимизни танқид қилганида фақат ўзини оқлаш учун айтгани йўқ бу гапни. Дарҳақиқат, хорижлик мутахассис шартномаси тугагач, ватанига кетиши мумкин. Лекин бизнинг жамоаларимиз юртимизда қолишади ва фаолиятларини давом эттиришади. Мухлисларимиз ажойиб майдондаги ажойиб ўйинни кўришга муносиб. Шу боисдан ЎФА талабларини қўллаб-қувватлаймиз ва янги мавсумда барча стадионларимизда футбол майдонлари энг юксак талабларга жавоб беради, ўша ям-яшил майдонларда чиройли, ҳужумкор, мафтункор, жозибали ўйинларни кўрамиз деган умиддамиз.\nМирзахаким кечирасиз Бринчидан Насафдан хэч кимни тортиб олгани йўқ 2 тасини сотиб олган 4 таси ўзи кэлди Пахтакорга Локо билан омад етишмади Барбир Пахтакор нлмер ОДИН рамат\n"Навбаҳор" — "Сурхон" ва "Пахтакор" — "Қўқон-1912" учрашуви асосий таркиблари эълон қилинди\nБугун Суперлига 8-тури давом эттирилади. Кун дастуридан 2 та ўйин ўрин олган


«Она айиқ ва унинг икки боласи тирик» — Экология қўмитаси – Bugun.uz\nЖамият - 18:41 · 28.04.2022\n«Она айиқ ва унинг икки боласи тирик» — Экология қўмитаси\nҚашқадарё вилояти Деҳқонобод туманида топилган қўнғир айиқ болаларидан бири ўлдирилгани ҳақидаги хабарлар рад этилди. Бу ҳақда Давлат экология қўмитаси матбуот хизмати раҳбари Бунёд Абдуллаев «Bugun.uz»га хабар қилди.\nМаълум бўлишича, Қашқадарё вилояти Деҳқонобод туманининг тоғли ҳудудида «Қизил китоб»га киритилган қўнғир айиқлар яшаши аниқлангани, кейинроқ қўнғир айиқ боласи ўлдирилгани айтилганди. Давлат экология қўмитаси матбуот хизмати раҳбари Бунёд Абдуллаевнинг айтишича, топилган айиқлар ва ўлдирилган айиқ боласи иккита бошқа-бошқа ҳолат эканлиги аниқланган.\nХусусан, биринчи ҳолат Теракли маҳалласи ҳудудида аниқланган бўлиб, айиқ боласи ўлдирилган ҳолатга умуман алоқаси йўқ. Ҳозирда она айиқ ва унинг икки боласи тирик эканлиги маълум бўлди. Айиқ ва унинг болаларини суратга олган шахс Теракли маҳалласи яшовчи 22 ёшли Арслон Бўронов эканлиги аниқланган. У она айиқ ва унинг болаларини 22 апрель куни кечки пайт суратга олган.\nШунингдек, иккинчи айиқ жасади топилган ҳолат эса Деҳқонобод Давлат ўрмон хўжалигининг Қизилсой ўрмон бўлимида 5 апрель куни содир этилганлиги аниқланган.\nЭслатиб ўтамиз, аввалроқ Ўзбекистонда 2022 йилда икки айиқни овлашга ажратилган квота бекор қилингани ҳақида хабар берилганди. Бундан ташқари, Экоқўмита раиси нима сабабдан «Қизил китоб»га киритилган айиқни овлашга рухсат бергани маълум бўлганди. Шунингдек, Ўзбекистонда ёввойи ҳайвонларни овлаш учун аризалар қабули қачон бошланиши айтилганди.


Абрамов ва Искандеров – май ойи лауреатлари! / CHAMPIONAT.asia\nАбрамов ва Искандеров – май ойи лауреатлари!\n09 июн 19:10\nЎзбекистон Чемпионатининг май ойидаги энг яхши мураббийи ва ўйинчисини аниқлаш бўйича журналистлар ўртасида ўтказилган сўровномада «Пахтакор» ярим ҳимоячиси Жамшид Искандеров ва «Локомотив» бош мураббийи Вадим Абрамов тенгсиз деб топилди.\nЎзбекистон чемпионатининг май ойидаги энг яхши футболчиси ва мураббийини аниқлаш бўйича ОАВ ходимлари, журналистлар ўртасида ўтказилган сўровнома 4-8 июнь кунлари бўлиб ўтди. Сўровномада журналистлар Олий Лига ва Биринчи Лига клубларида фаолият олиб бораётган жами 8 нафар мураббий ва 14 нафар футболчини ғолибликка даъвогар сифатида кўрсатишди.\nМураббийлар ўртасидаги курашда «Локомотив» бош мураббийи Вадим Абрамов биринчи бўлди. Май ойи давомида ўтказилган учрашувларда унинг жамоаси «Пахтакор» билан дуранг ўйнаб, қолган барча ўйинларда ғалаба қозонди. Бунинг самараси ўлароқ, «Локомотив» мусобақа жадвалида пешқадамликни «Пахтакор» билан бўлишиб турибди – тўплар нисбатидаги яхшироқ кўрсаткич ҳисобига Абрамов жамоаси мусобақада биринчи бўлиб турибди. Қайд этиш жоиз, март ва апрель ойлари сўровномаларида Абрамов тўртинчи бўлганди.\nФутболчилар орасида эса май ойида «Пахтакор» ярим ҳимоячиси Жамшид Искандеров биринчи бўлди. Май ойида у жамоасининг муваффақиятларига салмоқли ҳисса қўшиб, «Пахтакор»нинг мусобақа жадвалидаги пешқадамлигини сақлаб қолишга катта ҳисса қўшди. Қайд этиш жоиз, Искандеров март ойида ҳам тенгсиз деб топилганди. Эътиборли томони, дастлабки уч ой якунларига кўра, фақат «Пахтакор» футболчиларигина ойнинг энг яхши ўйинчиси деб топилмоқда.\nМаълумот ўрнида, март-ноябрь ойларида ўтказиладиган Ойнинг энг яхши футболчиси ва мураббийи танловиларининг натижалари умумлаштириб чиқилади ва натижалардан келиб чиқиб, ЎзПФЛнинг 2014 йилдаги энг яхши футболчиси ва мураббийи номи аниқланади.\n«Ойнинг энг яхши ўйинчиси» сўровномаси май ойи кучли бешлиги:\n1. Жамшид Искандеров («Пахтакор») – 15 балл.\n2. Фарҳод Тожиев («Локомотив») – 10 балл.\n3. Диёр Туропов («Олмалиқ») – 9 балл.\n4. Иван Нагаев («Локомотив») – 8 балл.\n5. Александр Пишур («Бунёдкор»), Игнатий Нестеров («Локомотив») – 7 балл.\n«Ойнинг энг яхши мураббийи» сўровномаси май ойи кучли бешлиги:\n1. Вадим Абрамов («Локомотив») – 19 балл.\n2. Самвел Бабаян («Пахтакор») – 13 балл.\n3. Рўзиқул Бердиев («Насаф») – 12 балл.\n4. Александр Волков («Бунёдкор») – 6 балл.\n5. Рустам Мирсодиқов («Металлург»), Бахтиёр Ашурматов («Навбаҳор») – 5 балл.


Ўзбекистон, 04 декабр 2017\n19 апрел 2019, Тошкент вақти: 23:40\nБиринчи хоним Зироат Ҳошимова халқ билан мулоқот қилсин\nАлишер Усмонов:"Бошқа давлатларда 3-5 йилда қилинадиган ислоҳотларни Мирзиëев бир йилда амалга оширди!"\nReuters агентлигига берган интерьвюсида асли наманганлик миллиардер Алишер Усмонов¸ Шавкат Мирзиëевнинг бир йил ичида амалга оширган "жасоратли ислоҳотлари" Ўзбекистонни дунëга очаëтганини олқишлади ва ўзининг Мирзиëевга "қўлидан келгунча¸қурби етгунча" ëрдам беражагини таъкидлади.\nOzodNazar дастурининг бугунги меҳмони Америка Овози мухбири Навбаҳор Имомова Ўзбекистон президенти сайловининг бир йилллиги кунида мамлакат биринчи хоними Зироат Ҳошимова ҳақида гапирди.\n1 декабрда Сурхандарё вилояти Музработ тумани Мажбурий Ижро Бюроси (МИБ) ходимлари туманнинг Ат-Термизий маҳалласида яшовчи фермер Иброҳим Холназаровнинг бир неча қоп унини тортиб олишга уринди. Фермерга кўра, уни буғдой ва шоли топшириш бўйича давлат режасини бажармаганликда ассоcсиз айблашган. Музработ тумани ҳокими фермер мулкини куч билан тортиб олиш уриниши бўлганини рад этди.\nАндижон шаҳар ҳокими Дилмурод Раҳматуллаевнинг мажлис қатнашчиларини ҳақорат қилгани юзасидан Андижон вилоят прокурори Музаффар Эгамбердиев шаҳар ҳокимлигига "тақдимнома" юборган. Бу тақдимнома 43 яшар Дилмурод Раҳматуллаевнинг 16 октябрь кунги мажлисда коллеж ўқитувчиларини “шакал”, “тварь”, “ҳайвон”, “эшшак” деб ҳақорат қилгани матбуотга тарқагани ортидан юборилгани айтилмоқда.\n21 йил қамоқда ўтирган собиқ сиёсий маҳкум Мурод Жўраев вафот этди\n"Эрк" демократик партияси аъзоси, собиқ иттифоқ пайтида Муборак шаҳар ҳокими, ЎзССР Олий кенгаши депутати бўлган собиқ сиёсий маҳбус Мурод Жўраев 65 ёшда вафот этди. Тошкентлик мустақил журналист Абдураҳмон Ташановнинг хабар қилишича, Мурод Жўраев 4 декабрь куни тушлик қилиб ўтирган пайтида, бирданига жон берган.\nЎйинчи ёшини кичрайтирган 2 тренер футболдан умрбод четлатилиши мумкин\nЎзбекистон Футбол Федерацияси 17 яшар ўсмирлар орасида Бухорода ўтган чемпионатда ёши кичрайтирилган ўйинчи бўлганини аниқлади. Расмий хабарда айтилишича, бу ўйинчи Сирдарё терма жамоаси таркибида бўлган. Федерация президенти бу ўйинчини майдонга туширган икки мураббийни умрбод футболдан четлатиш чорасини кўрмоқда.\nЎзбекистон мусулмонлари идораси Ҳажга борувчиларга талабларни кучайтирди. Идоранинг 1 декабр куни эълон қилган Ҳаж ҳақидаги фатвосида талабгорлар олтита шартга жавоб бериши кераклиги айтилган. Жумладан, Ҳажга борувчилар етарли маблағга қодир, қарзга ботмаган ва маҳаллада юриш-туриши намунали бўлиши таъкидланган.\nЎзбек миллионери Сурхондаги газ кони акцияларини рус миллиoнерига сотди. Контракт шартлари сир\nЙиллик даромади 1 миллиард АҚШ долларига яқин ERIELL гуруҳи раиси Бахтиëр Фозиловга қарашли ширкат Ўзбекистондаги йирик конлардан бирини ўзлаштиришга ҳақ берувчи акцияларининг ярмини бойлиги қарийб 1 миллиард АҚШ долларига тенг россиялик Андрей Филатовга сотди. Келишув нархи ва шартлари ҳозирча жамоатчиликка ошкор этилмади.


Самарқанд ва Агра шаҳарлари ўртасида ҳамкорлик кенгаяди - zarnews.uz\nМамлакатимизнинг Ҳиндистондаги Фавқулодда ва мухтор элчиси Дилшод Аҳатов Агра шаҳри мэри Навин Кумар Жаин билан учрашди. Унда Ўзбекистон билан Ҳиндистон ҳудудлари ўртасида тўғридан-тўғри ҳамкорлик алоқаларини ривожлантириш масалалари муҳокама қилинди.\nЭслатиб ўтамиз, Ўзбекистон Республикаси Президенти Шавкат Мирзиёевнинг Ҳиндистонга давлат ташрифи доирасида 2018 йил 1 октябрь куни Самарқанд шаҳри ҳокимлиги ва Уттар-Прадеш штати Агра муниципиал уюшмаси ўртасида англашув меморандуми имзоланган эди.\nУчрашувда мазкур меморандум доирасида ҳозирга қадар амалга оширилган ишлар таҳлил қилиниб, ўзаро ҳамкорлик алоқаларини янада жадаллаштириш имкониятлари ўрганилди.\nХусусан, маданий-гуманитар соҳаларда қўшма тадбирлар ташкил этиш, ҳунармандчиликнинг турли йўналишларини ривожлантириш, тадбиркорлар ўртасида тўғридан-тўғри алоқаларни йўлга қўйиш бўйича фикр алмашилди.\nТомонлар бу борада тадбиркорлар ва ишбилармонлардан иборат делегациялар ташрифларини ташкил этишга келишиб олди.\nМулоқотда Самарқанд ва Агра шаҳарларининг улкан туризм салоҳиятидан фойдаланиб, мазкур ҳудудлар сайёҳлик компаниялари ўртасида ҳамкорлик ўрнатиш муҳим экани алоҳида таъкидланди.


ИНСОНЛАР НЕГА ЕЛ ЧИҚАРАДИ?\nЖавоби оддий: хамма гап қизилўнгачнинг ошқозонга ўтиш қисмида сфинктернинг мавжудлиги, унинг овқатланиш пайтида овқат массасини ошқозонга ўтказиши, аммо овқатнинг хам, хосил бўлган газнинг хам орқага қайта ўтказмаслиги хисобланади.\nМаълумки ошқозонда хазм бўлган овқат ингичка ичакка ўтади ва у ерда парчаланиб, фойдали модда ва витаминларнинг сўрилиши кузатилади. Ундан кейин овқат массаси йўғон ичакка ўтади. Бу ерда электролитлар ва сувнинг сўрилиб – фекалий (ахлат массаси) хосил бўлади.\nАйнан йўғон ичак флораси турли хил бактерияларнинг ўсиши учун қулай мухит хисобланади. Бу ерда бактерияларнинг хаёти метаболизми натижасида кўп миқдорда газ ажралиб чиқиб, улар: азот, кислород, водород, карбонат ангидрид, метан газлари ва олтингугуртнинг водород билан бирикмасини тутади.\nИнсонлар ухлаган пайтида кўпроқ ел чиқаради деган фикр мавжуд. Аслида эса бу жараёнга куннинг эрта-кечини фарқи йўқ. Бу инсоннинг этика ва морал нормаларига асосланган. Яъни ёлғиз яшамайдиган инсонлар бошқалар (турмуш ўртоғи, қўшнилари, қариндошлари) олдида баланд овоз билан «хавони булғашга» уялади. Ухлаган пайтида эса бутун аъзоларнинг бўшашиши ва назоратни йўқолиши натижасида «газ» хеч қандай тўсиқларга учрамасдан эркинликка чиқади.\nКўплаб врачларнинг эътироф этишича табиий чақириқларни ушлаб туриш тавсия этилмайди. Аммо шундай вақтлар бўладики «чидаб туришдан» бошқа чора йўк: мажлисда ёки жамоат транспортида бундай «бебошлик» қилишнинг иложиси йўқ албатта.\nКўплаб текшириш натижалари кўра халигача ел чиқармай туришликнинг организмга зарарли таъсири хақида маълумотлар йўқ. Чиқариб юборилмаган газ ичак деворларидан қайта сўрилмайди ва барибир вақти келиб, табиий йўл билан чиқариб юборилади.\nФеврал 22, 2019 496 3 Рукн ҚИЗИҚАРЛИ МАЪЛУМОТЛАР\nАвг 17, 2017 28843\nАвг 22, 2017 15448\nНоя 24, 2017 13046\nСен 02, 2017 11667\nАвг 27, 2017 9673\nОкт 19, 2017 9117\nАвг 22, 2017 8897\nСен 02, 2017 8732\nАвг 17, 2017 8684\nСен 10, 2017 7558\nНоя 26, 2017 6241\nСен 20, 2017 5613\nСен 03, 2017 5307


Мария Шарапова икки йилга теннисдан четлаштириш бўйича қарорни апелляцияга берди\n22:08 / 14.06.2016\nХалқаро теннис федерацияси Мария Шараповани мельдоний истеъмол қилгани учун икки йилга дисквалифиция қилган эди. Шу сабабли россиялик теннисчи Лозандаги Спорт арбитраж судида (CAS) ITF'нинг бу қарорини апелляцияга берди. Шарапова ўз аризасида уни мусобақаларда қатнашишдан четлаштиришни бекор қилиш ва уни тўлиқ оқлаш ёки дисквалификация муддатини чўзишни сўрамоқда.\nСуд 18 июлдан кеч бўлмаган муддатда мазкур иш бўйича ўз қарорини чиқаради. Бу ҳақида CAS расмий сайти хабар бермоқда.\nМарт ойининг бошида тезкор матбуот анжуманида Шарапова Australian Open’да мельдонийни допинг-синовдан ўтказиш ижобий якунланганини айтган эди. Халқаро теннис федерацияси 12 мартдан бошлаб спортчини мусобақалардан четлаштирди. 8 июнь куни эса ITF теннисчини икки йилга дисквалификация қилганини маълум қилди.


22 январ 2022, Тошкент вақти: 08:05\nТОШКЕНТ. “Ўзбекистон давлат цирки маъмурияти сентябрь ойида дельфинлар иштирокида томоша кўрсатилади деб эълон қилган эди. Бунга ишониб одамлар 100-150 минг сўмдан чипта сотиб олди. Аммо орадан икки ой ўтса-да, дельфин томошаси кўрсатилмади. Ҳар куни циркда жанжал, норози бўлган томошабинлар келиб чипта пулини қайтаришни талаб қилмоқда. Аммо цирк маъмурияти на пулни қайтаради, на томошани кўрсатади.\nДарвоқе, цирк биносиннг ички қисми ахлатга тўлиб кетган. Тозаликка эътибор беришса бўлмайдими?!”\n(Бу хабар Озодликка 4 ноябрь куни юборилган.)


Яхшиликдаги ёмонлик | Мулоҳаза қила оладиганлар учун.\nСентябрь 19, 2016 от mulohaza в Ҳикоялар // 1 Комментарий\nОтамнинг топиш-тутишининг унчалик “маззаси йўқ”лиги сабабли, онам мактабдаги ўқитувчилик ишларини ташлаб, бозорга — растага савдо-сотиққа чиқиб кетдилар.\nБироз қийин бўлсада, онам “товар”ларни Қозоғистон давлатидан олиб келардилар, шунга яраша сотув анжомлари бошқаларникидан нодирроқ эди.\nМен дарслардан кейин онамга савдо анжомларини йиғиштиришга ёрдамлашардим.\nОнам бир куни сотувга ҳар хил оёқкийимлар олиб келдилар. Бизнинг ёнимизда савдо қиладиган бир аёл уларни кўриб:\n-Бошқа бозорларда шундай пойафзаллар йўқ, фақат сиз борадиган “Сафар” бозорида бор, булар роса ҳаридоргирда, деб ҳавас қилиб қўйди;\nОнамдан бир кўзга ташланадиган оёқкийимни менга мактабга кийишимга беришларини сўрадим.\nОнам бечора ҳарна савдомиз юришиб кетиши учун, “ҳозир киймай турақол, қизим, сал оёққа туриб олайлик” дедилар.\nМен яна эски оёқкийимимни кийиб турадиган бўлдим.\nИхтисослаштирилган мактабда ўқиганлигим учун дарсларимиз кеч тугарди. Бир куни жуда кечикиб қолганлигим сабабли, уйга келсам, онам ўзлари савдо кийимларини йиғиштириб келибдилар.\n-Жуда чарчадим, қоронғу бўлиб қолди, сен йўқлигингга шошилиб йиғиштирдим, жуда қийналдим дедилар.\nЎша куни онам шошилганларидан бир сумка оёқкийимни қолдириб кетган эканлар. Бундан мактабдан бозорга қайтгач, хабар топдим.\nЯхшиямки, қўшни аёл олиб қўйган экан.\nУйга қайтгач, онам:\n-Шу аёл жуда яхшида, унга бир оёқкийим бермадимда, ҳеч бўлмаса, арзонроғидан суюнчисига дедилар. Эртасига онам унга арзонроқ пойафзал берсалар олмабди, уят бўладия дебди.\nБир куни онамдан ўтган сафар илтимос қилганим — қимматбаҳо оёқкийимни кийишимга беришларини яна сўрадим.\nОнамлар беролмасликларини, ўзларининг назарларида бу оёқкийимдан ҳам, бошқаларидан ҳам бир ўлчамдан йўқолгандек туйилганини айтдилар. Кейин, қўй гумон қилмайлик, дедилар.\nЎша — бизнинг ёнимиздаги растада савдо қиладиган аёлнинг қизи мени ўқийдиган мактабда мендан бир синф пастда ўқир эди.\nУни бир куни мактаб ошхонаси ёнида учратиб қолдим.\nНе кўз билан қарайки, оёғига мен ёқтирадиган оёқкийимдан кийиб олибди. Рости, ичимга ғулғула тушди.\n-Оёқ кийиминг чиройли экан, — дедим.\n-Бунақаси бизларнинг бозорларимизда йўқ, онам буни менга Қозоғистондан олиб келган, — деди.\nҲайрон бўлиб, бир ўзимнинг эски оёқкийимимга, бир унинг қимматбаҳо оёқкийимига қарадим, чунки, унинг онаси ҳеч қачон Қозоғистондан юк олиб келмасдида!\nМақола 662 марта ўқилган\t1 Комментарий для Яхшиликдаги ёмонлик\nСентябрь 19, 2016 в 9:12 пп //\nОтветить\tЗур чикибди менга йокди


Андижонда шифокорлар хатоси сабаб аёл қорнида салфетка қолиб кетди ва...\nКасалланганлар сони 554 486 720\nСоғайганлар сони 529 442 875\nВафот этганлар 6 361 661\nСаломатлик / Кирманг\nАндижон вилояти Асака туманида бемор қорнида операция вақтида қолдириб кетилган салфетка 10 ой ўтиб, жарроҳлар томонидан олинди. Ҳолат бўйича туман ҳокимлиги расмий муносабат билдирди.\nҚайд этилишича, 2020 йилнинг 5 октябрь куни Асака тумани “Ғанчаюз” МФЙ Ғанчаюз кўчасида яшовчи Ў.Д.ни туман тиббиёт бирлашмаси тасарруфидаги 2-сонли туғруқ уйига “Ҳомиладорлик-1, туғруқ 0, 39 ҳафта 4 кун. Қоғоноқ пардасини туғруқдан олдин ёрилиши” ташхиси билан шифокор акушер-гинеколог Ф.Ҳусанова ва доя Солиевалар қабул қилиб олган.\nМуайян туғруқ жараёни бўлмаганлиги сабабли назорат олиб бориш мақсадида хаста ҳомиладорлар бўлимига ётқизилган. Режа асосида лаборатор ва инструментал текширувлар ўтказилган. Кузатув давомида аёлнинг ҳолати қониқарли (ҳомила ҳаракати мавжуд, юрак уриши хар дақиқада 142 зарба) деб баҳоланган.\nХабарда айтилишича, 7 октябрь куни аёлда муайян туғруқ жараёни бошланганлиги сабабли “Ҳомиладорлик 1, 39 хафта 6 кун, туғруқнинг 1-даври латент фазаси, камқонлик ўрта оғир даража, қоғоноқ пардани туғруқдан олдин ёрилиши” ташхиси билан туғруқ ўтказиш режаси тузилган. Шу куни соат 17:30 да туғруқ бўлими шифокорлари И.Раҳмонбердиева, М.Мухторова томонидан консилиум ўтказилиб, “Ҳомиладорлик 1, 40 хафта, туғруқнинг 1-даври актив фазаси, камқонлик ўрта оғир даража, қоғоноқ пардани туғруқдан олдин ёрилиши” ташхиси қўйилган. Шунингдек, портограмма юритиш, назорат белгиланган. Соат 21:30 да аёл ҳолати қониқарли бўлиб, тўлғоқ кузатилиб, бачадон бўйинчасини очилиши самарасиз, ҳомила юрак уришида тахиаритмия кузатилган бўлиб, унинг сони ҳар дақиқада 178 зарбани ташкил этган, оҳанглари бўғиқлашган. Шу ҳолатдан келиб чиқиб, “Ҳомиладорлик 1, 40 хафта, туғруқнинг 1-даври актив фазаси, ҳомиланинг номуайян ҳолати (ишончсиз), қоғоноқ парданинг туғруқдан олдин ёрилиши, камқонлик ўрта оғир даражаси белгиланган.\nШундан сўнг аёлнинг оила аъзолари билан суҳбат олиб борилиб, жарроҳлик муолажасига ёзма розилик олинган. Жарроҳлик муолажаси кесерча-кесиш усулида ўтказилган. 7 октябрь куни соат 21:48 да жинси ўғил, вазни 3600 гр. бўлган тирик чақалоқ туғилган. Жарроҳлик амалиёти СМА оғриқсизлантирилиши йўли билан амалга оширилган. Асоратлар кузатилмаган. Жарроҳликдан сўнг бемор интенсив кузатув олиб бориш хонасига ўтказилиб, инфузион, антибактериал терапия олиб борилган. 12 октябрь куни Ў.Д.гa қониқарли аҳволда тирик чақалоқ билан 10-ОП шифокор ва патранаж ҳамшираси назорат олиб бориш тавсияси билан уйига кетишга рухсат берилган.\nҚайд этилишича, 2021 йилнинг 16 август куни Асака туман ШТЁБ бўлимига ўткир битишмали ичак тутилиши ташхиси билан Ў.Д. ётқизилган. Бемор зарурий лаборатор ва инструментал текширувлардан ўтказилиб, зудлик билан операцияга олинган. Ташхис вақтида беморнинг ингичка ичагига ёт жисм тиқилиб қолганлиги аниқланган. Ёт жисм олинган ва у салфеткалиги аниқланган, ичак жароҳати тикилган. Чувалчангсимон ўсимтаси иккиламчи яллиғланганлиги учун олиб ташланган. Операциядан кейинги давр тинч ўтган.\nБемор 2021 йилнинг 20 август куни қониқарли ҳолатда режали жарроҳлик бўлимига ўтказилган. 28 август куни бемор қониқарли ҳолатда уйига кетишга рухсат берилган.\nБугунги кунда фуқаро Ў.Д. ва унинг фарзанди амалий соғлом, саломатлиги бўйича ҳеч қандай шикоят ва эътирозлари йўқ. Ташхис вақтидаги олинган видеоёзув келгусида шифокорлар орасида ташхис вақтида бундай қўпол хатоларга йўл қўймасликлари, шифокорларни ҳушёр бўлишлиги учун олинган ва номаълум шахс томонидан тарқатиб юборилган, дейилади хабарда.\nКиритилди: 20:50 22.05.2022. Ўқилди: 4339 марта. Фикрлар сони: 7 та.\nРамзан Қодиров Лисичанскнинг тўлиқ қуршаб олинганини эълон қилди\nИталиядаги музликнинг бир қисмининг қулаши одамларнинг...


ЎзА - ФУТБОЛ: уюшмаган ёшлар беллашмоқда\n18.08.2018 15:11 Чоп этиш версияси\nТошкент шаҳрида уюшмаган ёшлар ўртасида футбол бўйича "Чарм тўп" футбол мусобақасининг мамлакат босқичи бошланди.\n"Чарм тўп" мусобақаси Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши, Ўзбекистон Республикаси жисмоний тарбия ва спорт вазирлиги, миллий олимпия қўмитаси, футбол ассоциацияси томонидан ташкил этилди.\nОлимпия тизимида ўтказиладиган мазкур мусобақада Қорақалпоғистон Республикаси, Тошкент шаҳри ва вилояти, Андижон, Наманган, Фарғона, Бухоро, Навоий, Жиззах, Хоразм, Самарқанд, Қашқадарё, Сурхондарё ва Сирдарё вилояти жамоалари ўзаро рақобатлашмоқда.\nМусобақа маҳалла ёшларининг бўш вақтини мазмунли ташкил этиш, улар ўртасида футболни янада оммалаштириш, иқтидорли ёшларни қўллаб-қувватлаш мақсадида ўтказилаётир.\n– Маҳалламизда ёшларга спорт билан шуғулланиш учун барча зарур шароит яратиб берилган, – дейди Навоий вилоятининг "Ибн Сино" жамоаси дарвозабони Жавоҳир Мавлонов. – Мазкур турнирнинг финал босқичида иштирок этишимиз жамоамизнинг тинимсиз машқлари мевасидир. Насиб қилса, мазкур мусобақа кубогини бошимиз узра баралла кўтарамиз. Бироқ бунга қадар бизни жиддий ўйинлар кутиб турибди.\n"Чарм тўп" мусобақасининг финал учрашувлари 20 август куни "Миллий" стадионида бўлиб ўтади.


Ўзбекистонлик аёл Грузияда оғир жиноятларда айбланмоқда\n01 декабр 2020, Тошкент вақти: 04:05\nГрузия прокуратураси ўзбекистонлик аёлни одам савдоси ва ўз ҳамюртини ёлланма қотил ёрдамида ўлдирганликда айбламоқда.\nГрузия Ички ишлар вазирлигининг билдиришича, ўзбекистонлик 1984 йилда туғилган Наргизбегим Раҳмоновага айблов сиртдан билдирилган. Аёл Грузия ҳудудидан 31 май куни қочиб кетган. Полиция маълумотига қараганда, айбланувчи 2012 йилда Грузиянинг Ботуми шаҳрига беш ўзбек қизини олиб келган ва уларни фохишалик билан шуғулланишга мажбурлаган.\nРайхон Қуронбоева исмли қиз фохишалик билан шуғулланишдан бош тортган. Ботумилик Каха ва Анзор исмли икки одам Раҳмоновадан 2000 долллар пул олиб, Райхон Қуронбоевани ўлдирган.\nПолицияга кўра, қотиллар қўлга олинган ва терговда ўз айбларига иқрор бўлган.


Даллолми ёки «репетитор»? - xabar.uz\nДаллолми ёки «репетитор»?\n07.04.2021 23:03 0 1899\nТошкент шаҳри Миробод тумани бўйича ИИО ФМБ ҳузуридаги Тергов бўлинмаси томонидан Ўзбекистон Республикаси Жиноят кодексининг 168-моддаси (Фирибгарлик) билан жиноят иши қўзғатилди.\nТерговга қадар текширув ҳаракатлари давомида фуқаро 42 ёшли Муқаддас А. қизи 18 ёшли Умида О.ни Ниғмат У. исмли ўқитувчиси институтга кириши учун ўқув фанларидан «репетиторлик» асосида тайёрлаб юриб, етарли балл тўплай олмаганлиги сабабли, унга таниши 23 ёшли Шахбоз С. чет элда жойлашган олий ўқув юртларидан бирига имтиҳонсиз жойлаб қўйишда ёрдам беришини айтиб, Шахбоз С. билан таништирган ва 2020 йилнинг 30 август куни Миробод туманида жойлашган Ойбек метро бекати олдида Шахбоз С. ҳақиқатан ҳам, унинг қизини чет элга ўқишга киритиб қўйишини ваъда қилиб, 4 500 АҚШ доллар пулларини олиб, берган ваъдасини бажармаганлиги аниқланган.\nЎзбекистон Республикаси ИИВ ҳузуридаги Тергов департаментининг маълум қилишича, ҳозирда ушбу ҳолат юзасидан мазкур фуқароларнинг хатти-ҳаракатларига қонуний баҳо бериш мақсадида тергов ҳаракатлари олиб борилмоқда.\nТошкент фирибгарлик Даллол репетитор\nҲодиса Кеча, 21:07\nҚатортолда талончилик содир этилди\nҲуқуқ 20/04, 19:00\nТошкентда 10 ёшли болани талаб кетишди\nҲодиса 20/04, 14:20\nҲодиса 20/04, 09:45\nДиққат: Тошкентда 36 ёшли шахс қидирилмоқда


Ҳимоя ниқобларидан тўғри фойдаланиш бўйича тавсиялар » Muzlik.uz - O‘zbekiston yangiliklari\n23 мартдан бошлаб Ўзбекистонда коронавирусга қарши кураш доирасида фуқаролар жамоат жойларида ва кўчаларда ҳимоя ниқобларида бўлишлари белгиланган. Шунга қарамасдан, аҳоли ўртасида ушбу қоидаларга риоя қилмаслик учраб турибди. Жаҳон соғлиқни сақлаш ташкилоти ҳимоя ниқобларидан тўғри фойдаланиш бўйича тавсиялар берган. «Газета.uz» ушбу оддий тавсияларни сизга ҳавола этади.1. Ниқобни кийишдан аввал қўлларингизни тозаланг Ҳимоя ниқобини тақишдан олдин, қўлларингизни антисептик гель билан тозаланг ёки яхшилаб совунлаб ювинг.2. Ниқоб бурун ва оғизни ёпиши керак Ниқобни таққанингизда, оғзингиз, бурнингиз ва иягингиз беркитилиши керак. Юзингиз ва ниқоб ўртасида ҳеч қандай бўшлиқ масофа йўқлигига эътибор беринг.3. Ниқобга қўлингиз билан тегманг Ниқобни таққанингизда, унга қўлингиз билан тегинманг. Ниқоб юзасида бактерия ёки вируслар тўпланиб қолган бўлиши мумкин. Агар тегинсангиз, қўлларингизни антисептик гель билан тозаланг ёки совунлаб ювинг.4. Ниқоб намланса, бошқасига алмаштиринг Бир маротабали ниқобларни узоқ муддат тақиб бўлмайди. Ниқобингиз намланиши заҳотиёқ, уни бошқасига алмаштиринг. Бир маротабали ниқобларни қайта ишлатманг.5. Ниқобни орқасидан ечинг Юқорида айтилганидек, ниқоб юзасида бактерия ёки вируслар бўлиш эҳтимоли бор. Шунинг учун, ниқобни ечмоқчи бўлсангиз, уни орқасидан, фақат боғичларига тегинган ҳолда ечинг.6. Ишлатилган ниқобни ахлат қутисига ташланг Ниқобни ечганингиздан сўнг, уни ахлат қутисига ташланг, қўлларингизни антисептик гель билан тозаланг ёки совунлаб ювинг. (Ўзбекистон ички ишлар вазирлиги фуқаролардан фойдаланилган тиббий ниқобларни имкон қадар йўқ қилиш ёки яроқсиз ҳолга келтиришни сўраган). "Газета.uz"да реклама Маълумот учун, ички ишлар вазирлигининг ахборотига кўра, 30 март соат 23:00 ҳолатига кўра 14459 та ҳолатда тиббий ниқоб тақмасдан юриш бўйича карантин қоидаларини бузган фуқароларга маъмурий жазо қўлланилган.\nКўчада ва жамоат жойларида 3 кишидан ортиқ одамларнинг тўпланишига чеклов ўрнатилади\nКоронавирусдан ҳимояланиш учун нима қилиш керак?


hidoyat.uz – “Мовароуннаҳр” нашриётининг сайти - Рўзадорнинг овқатланиш тартиби\nСўнги йилларда Рамазон ойи жазирама ёз фаслига тўғри келмоқда. Бу йил ҳам муқаддас ойни узун кунлару қисқа тунлар билан қаршиладик. Бу, мусулмонлик бурчини бажарган ҳолда, тўғри овқатланишни йўлга қўйишимиз учун ажойиб имкониятдир.\nОчлик муолажаси, яъни рўза тутиш ўзига хос мураккаб жараён бўлиб, у муайян қонуният ва тамоиллар асосида кечади. Илмий асосга таяниб, маълум қоидаларга амал қилиб тутилган рўзанинг афзал жиҳати шундаки, унинг саломатлик учун ҳеч бир зиёни ва ҳавфи йўқ. Зеро, Қуръони каримда рўзадорнинг очлик ҳолатида инсоний (табиий) қонунлар эмас, балки илоҳий қонунлар ишга тушиши эътироф этилган. Рўза эса бу қонунлар талабига риоя этган, мослашган вужудни ҳимоя қилиш механизмини юзага чиқаради. Қирқ кун давомида рўза тутиб, очлик муолажасини ўтказган киши илоҳий қонуниятлардан чинакам баҳрамандлик ҳиссини туйиб, рўзани ҳар йили баҳорни соғингандай интиқлик билан кутади. Умрни ортга қайтаришнинг иложи бўлмаса-да, одам ўзини ёшаргандек ҳис қилиб, вужудида ёшлик шижоатини мавжлантирувчи ҳаётбахш қон гупуриб оқа бошлайди. Қирқ кунлик чилладан сўнг бош мия томирлари хилтлардан тозаланиб, одамнинг фикрлаш, тушуниш, англаш, ҳис қилиш, ўрганиш, хаёлни жамлаш қобилиятлари ортиб, таъм сезиш ҳисси кучаяди. Рўза тутиш даври, очлик жараёнида тананинг ички яширин имкониятлари намоён бўлиши учун одам руҳан, маънан ва жисман тайёр бўлиши керак.\nИфторлик хурмо ва сув билан\nИлмий изланишлар кўрсатишича, дунёда миллионлаб кишилар меъёридан ортиқ овқат ейишнинг қурбонидирлар. Айни пайтда одам организми минерал ва витаминлар етишмовчилигидан қарийди. Тана учун энг муҳими – организмдаги сув меъёрини жойига келтириш, бунга айниқса, Рамазон ойида алоҳида эътибор қаратиш керак. Истеъмол қилинаётган сув миқдорини назорат қилиш ва доимийлигини таъминлашимиз зарур. Ифтордан саҳарликкача бўлган пайтда энг камида икки литр сувни бўлиб-бўлиб ичиш зарур. Масалан, ифторликка ярим литр сув ичилса, кейин ҳар соатда 0,3 литр сув исътемол қилиш мақсадга мувофиқ бўлади. (Дарвоқе, ифторлик сувига бир қошиқ асал қўшилса, нафақат озиқлантирувчи, балки шифобахш, антибактериал ичимликка айланади)\nРўза тутганда, айниқса ифторлик маҳали хурмо исътемол қилиш аънанага айлангани бежиз эмас. Хурмо инсон танасидаги қувват – энергияни тиклаб берувчи витамин ва минералларга бой мевадир.\nРўзада таркибида кофеин моддаси бўлган ичимликлар, яъни чой, қаҳвадан тийилган маъқул. Улар ташна организмга фойда бермайди, аксинча, ундаги муҳим минерал – магний ва бошқа витаминларни чиқариб ташлайди, танадаги намликни қуритади. Агар сиз чой ва қаҳва ичишда ўзингизни чеклай олмасангиз, истеъмол қилинадиган сув миқдорини оширинг.\nИфторликда сув ва хурмо билан оғиз очгандан сўнг турли мевалардан тайёрланган салат ёки мева шарбати истеъмол қилинса, айни муддао бўлади. Мевалар инсон ҳаётида катта аҳамиятга эга, балки, шу боис ҳатто жаннатда ҳам Аллоҳ бандаларини мевалар билан сийлайди. “Уларга у жойда (турли) мевалар ва улар учун истаган нарсалари мавжуддир” (Ёсин, 57). “Сизлар учун у жойда кўплаб мева(лар) бўлиб, сизлар улардан егайсиз” (Зухруф, 73).\nМевалар сув, витамин, минералларга бой, энг табиий егуликдир. Мева сабзавотга қараганда тезроқ парчаланади, овқат ҳазм қилиш каналларини очади ва организмни витамин, минераллар билан бойитади. Уй шароитида янги таёрланган шарбат таркиби ич қотишига қарши, танадаги заҳарли моддалар – токсинларни чиқариш, овқат ҳазм қилиш ва қон айланиш тизимига ёрдам берувчи тўқималарга бой бўлади. Бироқ тайёр қадоқланган шарбатлар ҳам фойдадан холи эмас. Энг осон ва тез ҳазм бўладиган егулик тарвуздир.\nИфторликда ёнғоқлар, сут маҳсулотларини емаган маъқул. Бундай озиқланиш, витамин минералларга организмнинг тўйинишига етарли миқдордаги қувват билан тамиллашга ёрдам беради.\nСаҳарлик дастурхони – оқсиллар макони\nСаҳарлик дастурхони ҳайвон гўшти, ёғлар ва сабзавотлардан тайёрланган таомлардан иборат бўлиши керак. Гўшт инсон организмида 16 соат давомида парчаланади. Димланган қўй гўшти, қовурилган жўжа, сабзавотли қуймоқлар кишини тўқ тутади. Аммо уларни иложи борича гуруч ва нон маҳсулотларидан алоҳида истеъмол қилган маъқул. Гуруч ва нон каби крахмал ва углеводларга бой маҳсулотлар ошқозонда ишқорий муҳит яратилишини талаб қилади, аммо оқсилларни парчаловчи пепсин ферменти ишқорий муҳитда кучини йўқотади. Демак, икки хил озуқа гуруҳига мансуб маҳсулотларни парчаловчи ферментлар бирга ишлай олмайди, бу эса ошқозонга тушган овқатнинг бижғишига олиб келади. Натижада қорин дам бўлиши, жиғилдон қайнаши каби ҳолатлар вужудга келади.\nТаъкидлаш лозимки, саноат миқёсида ишлаб чиқариладиган гўшт маҳсулотлари таркибида юқори миқдорда гормонлар қўлланилган бўлиши мумкин. Махсус доривор моддалар мол, паррандалар озуқасига уларнинг вазнини ошириш – семиртириш учун қўшиб берилади. Бундай гўштнинг таркибида яна катта миқдорда карбомид кислота токсинлари мавжуд бўлиб, уларнинг одам организмидан чиқиб кетиши қийиндир. Жонивор сўйилаётганда танасида қанча зарарли токсин бўлса, ҳаммаси гўштда сақланиб қолади. Шу ўринда дудланган, консерваланган гўшт, колбаса, сосиска каби маҳсулотлар ҳақида тўхталсак. Уларнинг таркибида маҳсулот яроқлилик муддатини узайтириш учун қўшилган холестерин, ёғ, катта миқдорда туз, ҳазми оғир бошқа қўшимчалар бўладики, аксариятини саломатлик учун безарар деб бўлмайди. Демак, харид қилаётган маҳсулотларимиз, хусусан гўштнинг ҳалол-покиза инсонлар томонидан етиштирилгани, рўзадорнинг танасига соф қувват беришига алоҳида аҳамият бермоқ лозим.\nНиҳоят, рўзага оид энг асосий жиҳатлар. Биринчидан, кун давомида оч юриб, ифтордан кейин бирданига кўп овқат ейиш рўзанинг ҳикматига зид, қолаверса, ошқозонга оғирлик қилиб, оқибатда инсон соғлигига салбий таъсир қилиш мумкин. Иккинчидан, саҳарлик қилиш, яъни кечанинг охирги қисмида таомланиш рўзанинг мустаҳаб одобларидан ҳисобланади. Пайғамбаримиз (соллаллоҳу алайҳи ва саллам) саҳарлик қилишга буюриб, айтганлар: «Саҳарлик қилинглар, зеро саҳарликда барака бордир» (Муттафақун алайҳ). Рўза вақтида сабр ва тиришқоқлик билан тўғри овқатланиш, табиий егуликлар истеъмол қилиш жисм саломатлиги, руҳиятнинг енгиллашиши, тиниқ фикрлаш, узоқ умрга олиб келади, иншааллоҳ.\n1927 марта ўқилган.


ИнстаФорексдан Выиграй BMW X6ни ютиб ол!\nБиз ўзимизнинг барча мижозларимизга "ИнстаФорексдан BMW X6ни ютиб ол" номли янги суперакция ишга туширилгани тўғрисида маълум қилишдан мамнунмиз, бу акциянинг бош соврини олтинчи сериядаги люкс синфидаги кучли BMW кроссовери бўлади. Акция 2015 йил 28 декабрдан 2017 йилнинг 29 декабрига қадар ўтказилади.\n"Орзу қилма, ғолиб бўл! ИнстаФорексдан Jaguar F-Type" тадбири 2014 йил 27 октябрдан 2016 йил 31 октябргача ўтказилади. Бош соврин премиум синфидаги кучли Jaguar F-Type спорткари. Тадбирда иштирок этиш учун Сиз – ИнстаФорекс компаниясидаги ўз савдо варағингизни камида 1500 USD сумма билан тўлдиришингиз ва акцияда иштирок этишингиз учун тегишли саҳифада рўйхатдан ўтишингиз зарур бўлади.\nСпортча услуб: ИнстаФорексдан Porsche Cayman.\nБош совриннинг соҳиби бўлиш учун унча мураккаб бўлмаган шартларини бажарган ИнстаФорекс компаниясининг мутлоқ ҳар бир мижози бўлиши мумкин. Ўз савдо варағини камида 1500 USD (клуб карталари эгаларига бу сумма 1000 USD ни ташкил этади) суммадаги маблағ билан тўлдирган ва иштирок этиш учун рўйҳатдан ўтган барча мижозлар Porshche Cayman суперкарини олиш учун номзод бўладилар!\nEvora Lotus - Cизнинг савдо бонусингиз\nТадбир ўз савдо варақларини камида 1000 USD сумма билан тўлдирган ИнстаФорекс компанияси мижозлари орасида ўтказилди. Ўйин 2012 йил 25 июндан 2014 йил 27 июлгача ўтказилди. Бош соврин - Lotus Evora спорт-кар.\nТадбир ўз савдо ҳисоб-варақларини камида 1500 USD сумма билан тўлдирган ИнстаФорекс компаниясининг мижозлари орасида ўтказилади. Ўйин 2011 йил 8-сентябрдан 2013 йил 27 сентябргача ўтказилди. Асосий соврин - премиум синфидаги Porshche Cayenne бўлди.\n2012 йилнинг 25 майида "Энг яхши брокердан спорткар" тадбири якунланди, унинг асосий соврини Lotus Evora спорткари бўлди. Тадбирда уч мингдан ортиқ трейдер иштирок этди. Ҳашаматли Lotus Evora спорт автомобилининг соҳиби ким бўлганини билиб олинг.\n2011 йилнинг май ойида "ИнстаФорексдан Lotus Evoraни ютиб ол" тадбири якунланди, бунда унинг бош соврини Lotus Evora спорткари бўлди. Ўйинда Малайзиялик трейдер ғолиб бўлди, у совринни пул ҳисобида ўз ҳисоб-варағига ўтказиш тўғрисида қарор қабул қилди.


Ҳудайбия қиссаси « Ўзбекистон Халқ Ҳаракати\n03 September 2016 - 9:00\nТАРИХИ МУҲАММАДИЙ — 82\nБу воқеа шундоқ эрдиким, бир кеча Расулуллоҳ соллаллоҳу алайҳи васаллам бир туш кўрдилар.\nТушларида саҳобалар билан Макка шаҳрига тинч-омон киришиб, Каъбани тавоф қилдилар. Сўнгра Сафо — Марва қилиб сочларини олдирдилар. Мана шу кўрган тушлари сабаб бўлиб, Маккага бориш Расулуллоҳ кўнгилларига тушди. Чунки пайғамбарларнинг кўрган тушлари эса, уйғоқликда келган ваҳий ҳукмида бўлади. Расулуллоҳнинг бу тушларига қараганда уруш-талашсиз Маккага киришлари лозим эди. Лекин қачон киришлари бу кўрган тушларида маълум бўлмагач, Расулуллоҳ шу йили Маккага кириш умидида сафарга чиқдилар. Ниятлари эса умра ибодатини қилиш эди. Шунинг учун қиличдан бошқа уруш қуроллари олмадилар. Бу сафарга чиққан аскарларнинг сони минг беш юзга яқин бор эди. Қурайш мушриклари бу ишга тўсқинлик қилсалар, ўртадан уруш чиқиб қолғайму деб, эҳтиёт юзасидан Мадина атрофидаги иймон келтирган арабларни аскарга чақирган бўлсалар ҳам, кўплари келмай қолди.\nМаккага борганда қурбонлик қилиш учун аталган етмишта туялари бор эди. Мундоқ туяларни «Ҳадй» деб айтилур. Юриш олдидан буларни ҳайдатиб, сўнгра борлиқ аскар билан ўзлари йўлга чиқдилар. Ҳадй туяларини бирга ҳайдаб юриш эса, уруш учун эмас, балки Каъба зиёрати учун чиққанликларига араблар одатларича, очиқ далил эди. Мадинадан чиқиб бир манзил йўл юриб, Зил Хулайфа деган жойга келиб қўндилар. Шу ерда эрталаб юрар олдида умра нияти билан эҳром боғладилар. Сўнгра қўшин бу ердин қўзғалиб, Макка томонига қараб юриш қилди.\nРасулуллоҳ соллаллоҳу алайҳи васаллам бир-икки кун илгари олдин оровул аскари юбормиш эдилар. Расулуллоҳ аскар билан Мадинадан чиққан хабарлари Макка мушрикларига етиб, аларға қўрқинчлик тушди. Илгарироқ бу ишдан хабар топмиш Қурайш раислари маслаҳат қилдиларким: «Муҳаммад эрса Байтуллоҳни зиёрати учун келган бўлиб, шу баҳона билан шаҳримизни босиб олмоқчидур. Уни Маккага киргизмаймиз, агар куч билан қирмоқчи бўлар экан, у чоғда уруш қилгаймиз», деб бир тўхтамга келишди.\nДарҳол Холид ибн Валид қўмондасида икки юз отлиқ аскар оровулликка йўлга чиқди. Расулуллоҳнинг юборган оровуллари ҳам булардан хабар топиши билан орқага қайтиб, буни хабар қилди. Шу орада Ислом аскари ҳам Маккадан икки қўналғу Усфон деган жойга етиб келишдилар.\nБуни англагач Расулуллоҳ:\n— Душманлар тўсган бу йўлни қўйиб, улар ўйламаган бир йўл билан бизни Маккага киргиза оладиган бир киши бормидур? — деб сўрадилар.\nАнда Аслам қабиласидан бир киши туриб:\n— Ё Расулаллоҳ, мундоқ йўлни мен билурман, — деб ўнқирлик, оғир бир йўлга бошлаб, шу юрганича Макка шаҳрининг ост томонидаги бир текис жойга чиқариб қўйди.\nБу келишларида душманни ташқари қолдириб, Маккани босиб олишлари мумкин эди. Шу боис Холид ибн Валид бу ишдан хабар топиши билан чопганича келиб Қурайшга билдирди. Улар ҳам шошилишиб қолдилар. Сўнгра Расулуллоҳ соллаллоҳу алайҳи васаллам у жойдан кўчиб Ҳудайбияга кириш олдида Саниятул-мурор деган ерга келганларида шошиб келаётган туялари бирданига чўкиб олди. Ҳар қанча уриб-тортиб кўрсалар ҳам туя ўрнидан турмади.\n— Ё Расулуллоҳ, Қасво чарчамишдур, — дедилар. Бу туянинг оти Қасво эди.\n— Бу туя чарчаган эмасдур, мундоғ одати ҳам йўқ эди. Лекин Абраҳанинг филини чўктириб тўхтатган Худо, буни ҳам чўктирди. Агар Қурайш халқи Ҳарам ҳурматини сақлаш учун мени ҳар қандай ишга таклиф қилсалар, агар у ишда Байтуллоҳ таъзими топилур экан, албатта, мен уни қабул қилгайман, — дедилар.\nЧунки Расулуллоҳ соллаллоҳу алайҳи васаллам шу юрганларича тўғри босиб Маккага кирсалар эди, кейинларидан Қурайш мушриқлари келиб, ўртада қонли қирғин бўлиб кетиши мумкин эди. Ана унда Ҳарам ҳурмати ҳам бузилур эди. Пайғамбаримизнинг туялари чўкканликдан илҳомланиб, Макка шаҳри ичига киришдан тўхтадилар.\nШу баҳона билан Аллоҳ таоло Ҳарам ҳурматини ва ҳар икки тарафни бу қирғиндан ўзи сақлади. Йўқ эса, душманнинг ташқари қолганини кўргач, шаҳар ичига босиб кириш Расулуллоҳ кўнгилларига келган эди.\nСўнгра Расулуллоҳ юқориги сўзларни айтганларидан кейин чўкиб ётган туяларини «чучу» дейишлари билан дарҳол сакраб турди. Макка йўлидан орқаларига қайтиб, Ҳудайбия деган жойга тушдилар. Бу ер эрса Маккадан Мадинага кетарда ярим кунлик йўлдур.\nРасулуллоҳ йўл чалғитиб Макка томонига ўтганларини англашиб, Қурайш халқи ҳам шошилинч билан қайтишиб Макка йўлларини тўсишга киришдилар. Шу орада Макка атрофидаги қабилалардан Хузўа қабиласининг раиси Будайл ибн Варқо бир неча қабила бошлиқлари билан келишиб Расулуллоҳга учрашди. Умра нияти бирла Байтуллоҳни зиёрат қилишга келганларини уларга гапирдилар. Буни англагач, у ердин туришиб Қурайш қўшини устига келишди. Буларнинг раислари билан кўришгандан сўнгра Будайл ибн Варқо айтди:\n— Эй Қурайш халқи, Муҳаммад тўғрисида кўп шошқинлик қилманглар. Анинг бу келиши уруш учун эмас, балки Байтуллоҳни зиёрат қилиш учун келмишдур. Лекин унинг сўзига улар қулоқ солмадилар, чунки бу киши иймон келтирмаган бўлса ҳам, Расулуллоҳга тарафдор эди. Шунинг учун улар:\n— Агар Муҳаммад Каъба зиёратига келган бўлса ҳам бундоқ шон-шавкат билан шаҳримизга кириши тўғри эмасдур. Чунки бутун араблар олдида бизга номус бўлғудек сўзга қолурмиз. Агар Муҳаммад куч билан кирмоқчи бўлар экан, бир қатра қонимиз қолгунча унга қарши турурмиз, — деб бу ишга норозилик билдирдилар.\nСўнгра ўз тарафларидан Хулайс ибн Алқама деган кишини вакил қилиб, Расулуллоҳга юбордилар. Бу киши эса Қурайшнинг иттифоқдошлари Аҳобиш қабиласининг раиси эди.\nМунинг келаётганлигини Расулуллоҳ йироқдан кўриб айтдиларким: «Бу эрса диний одатларни бек ҳурмат қиладирган кишидур. Қурбонликка аталган туяларни тўпи билан ҳайдаб «Лаббайка» қичқириб, уни қарши олинглар», деб буюрдилар. Шундай қилиб эдиларки, муни кўриб:\n— Субҳоналлоҳ, мундоқ кишиларни қандай қилиб Байтуллоҳ зиёратидан тўсгали бўлғай? Лахм, Жузом, Нажд, Ҳимяр қабилалари дунёнинг нариги четларидан келишиб, Байтуллоҳни зиёрат қилиб кетишадилар. Қурайш шайхи Абдулмутталиб ўғли Муҳаммадни Каъба зиёратидан нечук тўса олғайлар? Каъба эгаси Аллоҳ оти бирла қасам қилурманки, Қурайшнинг бу қилиғи эрса, ўзларининг ҳалокатидур. Бу кишилар умрага эҳром боғлаб узоқ йўлдан Байтуллоҳни зиёрат қилмоққа келибдурлар, — деди.\nАнда Расулуллоҳ соллаллоҳу алайҳи васаллам айтдилар:\n— Шундоқдир. Эй Бани Кинона сайиди, барчамиз зиёрат учунгина келгандурмиз. Ҳеч қандай бошқа мақсадимиз йўқдур.\nСўнгра Қурайш вакили Хулайс қайтиб келгандан кейин аларга айди:\n— Бу келган кишиларни Байтуллоҳ зиёратидан тўсмоқ ҳалол эмасдур. Ўзлари умрага ният қилиб эҳром боғлаб, қурбон туяларини ҳайдашиб келганлар. Зиёрат ишқида «Лаббайка» айтиб қичқириб турурлар.\nҚурайш раислари бу сўзни англаб, ўзаро ихтилоф чиқиб қолишидан қўрқиб айтдилар:\n— Эй аъробий, сен ҳовлиқмасдан гапир, уруш ҳийлаларидан сенниг кўп хабаринг ўқдур. Бу кўрган нарсаларинг Муҳаммаднинг қилган макр-ҳийлалари бўлғай, уруш устида шундоқ ишларга ишониб бўлмағай, — дейишиб унга қаттиқ гапирдилар.\nБуларнинг сўзлари унга оғир келиб, ғазаби қўзғалди. Ачитув сўз билан уларга қараб айтди:\n— Эй Қурайш халқи, зулмга ёрдам бериш учун сизларга аҳд берган эмасмиз. Каъбани таъзим қилиб зиёратга келган кишиларни қандай тўса олурсизлар? Ҳалайсга жон берган Аллоҳ ҳаққи, агар Муҳаммадга йўл бермас экансиз, Аҳобиш қабиласидан бир кишини қолдирмай олиб кетурман, — деб ҳайқирди.\nМунинг сўзидан Қурайш раислари анча ташвишга тушиб, юмшоқлик билан:\n— Эй Аҳобиш сайиди, сен бу ишда кўп шошмагил, кўнглимиз тинчлангудек Муҳаммаддан бир хабар топайлик, — деб айтишди ва Тойиф халқининг раисларидан Урва ибн Масъудни Расулуллоҳга элчи қилиб юбормоқчи бўлдилар.\nАнда бу киши айтди:\n— Эй Қурайш аҳли, мендан илгари Муҳаммадга юборилмиш элчилар қайтиб келгач, сизлардан қаттиқ сўзлар эшитишди. Бизлар бўлсак сизлар билан ота-бола қаторидадурмиз. Худо ҳаққи, меним сизларга ишончлилигим борму? — деб сўради.\n— Ишончлик кишимиз эрурсан, ҳар ишда сенга ишона олурмиз, — дедилар.\nМундоқ демакнинг сабаби эрса ўтган элчилар сўзи рад бўлганини кўриб, мени сўзим ҳам шундоқ бўлиб қолмасун деб қўрқди. Чунки араблар олдида элчи сўзи қабул бўлмаслиги, унинг учун катта камчилик бўлур, шундан сақланиб юқориги сўзларни айтмиш эди.


ЎМИ Бухоро вилояти вакиллигида имом хатибларнинг навбатдаги йиғилиши - Баҳоуддин Нақшбанд ёдгорлик мажмуаси маркази\nЎМИ Бухоро вилояти вакиллигида имом хатибларнинг навбатдаги йиғилиши\n1034 марта ўқилди.\nЎМИ Бухоро вилояти вакиллигида имом хатибларнинг\nБугун 20 июнь куни Когон тумани Баҳоуддин Нақшбанд зиёратгоҳининг анжуманлар залида барча имом хатиблар билан умумий йиғилиш бўлиб ўтди. Йиғилишни ЎМИ Бухоро вилояти вакили Мансур Нуруллаев олиб борди.\nЙиғилишда имом хатибларнинг олти ойлик ҳисоботлари тингланиб, бажарилган ишлар муҳокама қилинди.\nШундан сўнг, вилоят бош имом хатиби Мансур Нуруллаев сўзга чиқиб, 2018 йил 19 июн куни Ўзбекистон Мусулмонлари идорасида Уламолар Кенгашининг навбатдаги йиғилишида иштирок этиб келгани ҳамда кенгашда кўриб чиқилган масалалар тўғрисида айтиб ўтди. Уламолар Кенгашида барча имом хатиблар учун берилган топшириқ ва вазифаларни йиғилиш иштирокчиларига етказди.\nЙиғилиш сўнгида, юртимизда азалдан мавжуд бўлган миллатлараро тотувлик, ўзаро хурмат ва диний бағрикенглик билан боғлиқ анъаналарни сақлаган ҳолда ривожлантириб бориш ниҳоятда муҳим аҳамиятга эга эканлиги хақида гапириб ўтди.


СПОРТГА БЎЛГАН МЕҲР, ЎЗГАЧА БАЙРАМОНА КАЙФИЯТ НАМОЙИШИ\nВилоят ҳокимлиги, жисмоний тарбия ва спорт бошқармаси ҳамда қатор ташкилотлар ҳамкорлигида ташкил этилган марафонда ташкилот ва муассасалар раҳбар ва ишчи ходимлари, талабалар, ўқувчилар, уй бекалари, нуронийлар ва бошқа қизиқувчилар иштирок этди.\nГарчи қатнашчилар сони борасида аниқ маълумот шакллантириш қийин кечса-да, шу куни камида 50 мингга яқин киши югуришда иштирок этиш учун эрта тонгдан Абдулла Орипов номидаги ихтисослаштирилган мактаб-интернати ёнидаги майдонга етиб келишди.\nСтарт Ислом Каримов кўчасининг худди шу майдон рўпарасидаги қисмидан бошланди. Финиш эса "Ватанпарварлар боғи" олдида ўрнатилган эди.\nДастлаб саф бошида Ўзбекистон мудофаасига кўмаклашувчи "Ватанпарвар" ташкилоти вилоят кенгашининг велоспортчилар тўгараги аъзолари юртимиз байроғини баланд ҳилпиратиб, велосипедда ҳаракатланди. Уларнинг ортидан эса марафончилар югурди.\nЧаққонлик ва эпчилликда бошқалардан илдамлаб, финишга етиб келганлар карнай-сурнай садолари остида кутиб олиниб, ташкилотчилар томонидан тақдирланишди. Асосийси, уларнинг юз-кўзларида нечанчи ўринни олгани эмас, мана шундай оммавий марафонда иштирок этаётганидан қувониш ҳисси, спортга бўлган меҳр, ўзгача байрамона кайфият акс этиб турарди.\n- Югуриш соғлиқ учун жуда фойдали, - дейди Қарши маданият ва туризм коллежи ўқитувчиси Ғулом Примов. - Ёшим 60 да, аммо ёшлар қаторида финишгача етиб келдим. Бундай оммавий мусобақалар аҳоли орасида соғлом ҳаёт тарзини тарғиб қилишда ғоят аҳамиятли.\nМарафон сўнгида иштирокчилар "Ватанпарварлар боғи"да сайр қилишди. Таниқли санъаткорлар ижросидаги шўх куй-қўшиқлар барчани рақсга чорлади.